ИнтерФУТБОЛ :: Евротур: Грандларга татимаган «уик-энд»\nЕвротур: Грандларга татимаган «уик-энд»\n«Ливерпул»нинг АПЛдаги муваффақиятсиз серияси давом этди. «Бавария» билан «Атлетико» ҳам ютқазишди. «Интер» Милан дербисида «россонерилар»ни тор-мор этиб, етакчиликни мустаҳкамлади. «Монако» сафарда «ПСЖ»ни енгиб, Франция чемпионлиги курашига қўшилди. Ўтган дам олиш кунлари Европа яшил майдонларида рўй берган энг муҳим воқеалар шарҳига тўхталамиз.\nАнглия. «Ливерпул»нинг аянчли аҳволи\nАПЛнинг 25-тури асосий ўйини - Мерсисайд дербисида «Ливерпуль» ва «Эвертон» ўзаро ҳисоб-китоб қилишди. Мазкур учрашувда «қизиллар» сардори Жордан Хендерсоннинг жароҳат олгани Юрген Клоппга қўшимча бошоғриқ бўлиши турган гап. Мезбонларнинг хавфли ҳужумлари пайти Жордан Пикфорд жуда фаол ҳаракат қилди. «Ирислар» сафида дастлаб Ришарлисон, кейин эса Гилфи Сигурдссон рақиб дарвозасини ишғол қилиб, «Эвертон» ғалабасини таъминлашди. Шу тариқа «Ливерпуль» 1923 йилдан буён илк марта қаторасига 4та уй ўйинида ютқазди. «Энфилд»да ўтган Мерсисайд дербисида 21 йилдан буён илк марта мезбонлар мағлубияти қайд этилди.\n«Манчестер Сити» эса чемпионликни муддатидан аввал ҳал қилиш йўлида навбатдаги қадамни ташлади. «Шаҳарликлар» ўз уйларида «Арсенал»ни кичик ҳисобда (1:0) енгиб, АПЛдаги кетма-кет 13, барча турнирлардаги 18-ғалабани расмийлаштиришди. Ягона гол 2-дақиқада Раҳим Стерлинг ҳисобига ёзилди.\nБу турда «МЮ» «Ньюкасл»ни (3:1), «Лестер» сафарда «Астон Вилла»ни (2:1), «Вест Хэм» «Тоттенхэм»ни (2:1) мағлуб этди. «Челси» эса меҳмонда «Саутгемптон» билан дуранг (1:1) ўйнади.\nИспания. «Барселона» яна очко йўқотди\nАнглияда чемпионлик йўлидаги курашда интрига деярли йўқолган бўлса, Испанияда аксинча, қайта туғилди. Бунинг учун мухлислар «Леванте»дан миннатдор бўлсалар арзийди: бу жамоа Мадридда етакчи «Атлетико» устидан зафар қучди (2:0). Бу «матрасчилар»нинг 14 ойдан буён барча турнирларда қайд этган илк уй учрашувидаги мағлубиятидир.\n«Реал» пешқадамнинг очко йўқотишидан унумли фойдаланиб, сафарда «Вальядолид»ни кичик ҳисобда таслим этди (1:0). Каземиро ўйиннинг 65-дақиқасида жамоасига ғалаба келтирган голга муаллифлик қилди. Шу тариқа Зайниддин Зидан шогирдлари биринчи ўриндаги жамоа билан орадаги очколар фарқини 3 очкогача қисқартиришди. Тўғри, «Атлетико»нинг захирада яна бир ўйини бор.\n«Барселона» эса «ПСЖ»дан қабул қилинган аламли мағлубиятдан сўнг Ла Лига дебютантига ҳам ютқазди ва чемпионатдаги 7 ўйиндан иборат ғалабали серияни тугатди. Эътиборлиси, жорий мавсум каталонияликлар Альваро Сервера шогирдларини мағлубиятга учратишни уддалай олишмади. Биринчи даврадаги ўйинда 1:2 ҳисобида имкониятни бой беришганди. Бу сафар «кўк-анорранглилар» ғалабага яқин келишганди. Примерада «Барса» сафидаги 506-ўйинини ўтказиб, бу борада клуб рекордини ўрнатган Лионель Месси биринчи бўлимда пенальтидан фойдаланди. Аммо якунда фаворитга Клеман Лангле панд берди. Француз ўз жарима майдончаси ичида қоида бузди ва «Кадис» Алекс Фернандеснинг аниқ зарбаси эвазига мағлубиятдан қутулиб қолди.\n«Севилья» сафарда «Осасуна» дарвозасига жавобсиз иккита гол йўллади. «Реал Сосьедад» эса «Алавес»ни тўртта гол билан «сийлади» - 4:0. «Атлетик» ва «Вильярреал» муроса йўлини танлашди - 1:1.\nИталия. «Интер»ни тўхтатиб кўринг\nЧемпионлик учун кураш олиб бораётган Миланнинг икки жамоаси - «Милан» ва «Интер» бу турда ўзаро ҳисоб-китоб қилишди. Якшанба кунги баҳсда Антонио Конте шогирдлари нималарга қодирликларини кўрсатишди. 5-дақиқада Лаутаро Мартинес «А» серияда 200-ўйинини ўтказган Жанлуижи Доннарумма дарвозасини ишғол қилди. Учрашувнинг ҳал қилувчи вазияти иккинчи бўлим бошига тўғри келиб, «Милан» бир дақиқада учта хавфли вазиятни кўкка совурди. Бу ҳолат мезбонларга таъсир ўтказди чоғи, 66-дақиқагача яна иккита тўп ўтказиб юборишди. Якуний ҳисоб - 0:3.\nТурнинг яна бир учрашувида «Аталанта» ўз майдонидаги қийин ўтган баҳсда «Наполи» устидан зафар қучди (4:2) ва турнир жадвалида 4-ўринга кўтарилиб олди. Эътиборлиси, мазкур баҳсдаги барча голлар иккинчи бўлимда урилди.\n«Рома» бу турда «Беневенто» майдонида нурсиз дуранг (0:0)га имзо чеккан бўлса, «Ювентус» Туринда «Кротоне»ни асло аямади - 3:0.\nЭлдор Шомуродовнинг «Женоа»си Генуядаги «Верона»га қарши ўйинда мағлубиятдан қутулиб қолди - 2:2. Мазкур баҳс ҳамюртимизнинг «А» серияда навбатдаги голини ургани билан аҳамиятли бўлди. Иккинчи бўлим бошида ўйинга қўшилган Элдор рақиб ҳимоячисининг хатосидан чаққонлик билан фойдаланиб, дарвоза тўрини аниқ нишонга олди.\nШунингдек, «Лацио» «Сампдория»ни кичик (1:0) ҳисобида енгди.\nГермания. «Бавария» ҳам мағлуб\nОлмон чемпионатида кутилмаганда интрига қайта туғилди. «Бавария» клублар ўртасидаги жаҳон чемпионатидаги муваффақиятдан сўнг кетма-кет икки ўйинда очко йўқотишди. Шанба куни мюнхенликлар «Айнтрахт»дан енгилди - 1:2. Бунга асосан жиддий кадрлар муаммоси сабаб бўлди, зеро сўнгги ўйинларда бирданига 6 футболчи (Александер Нюбель, Бенжамен Павар, Корентен Толиссо, Дуглас Коста, Серж Гнабри ва Томас Мюллер) майдонга туша олишмади. Фаворит сезиларли заифлашган таркиби билан 31-дақиқага келиб иккита гол ўтказиб юборишга улгурди. Дастлаб Даити Камада гол уриб, ке-йин Амин Юнесга ассистент вазифасини бажарди. Иккинчи бўлимда бошида Роберт Левандовски Бундеслига жорий мавсумидаги 26-голини уриб, ҳисобни қисқартирди. Аммо бундан бошқасига Ханс-Дитер Флик шогирдларининг кучи етмади.\nМюнхенликларнинг асосий таъқибчиси «Лейпциг» аутсайдер «Герта»ни 3:0 кўринишида мағлуб этиб, биринчи ўриндаги жамоа билан орадаги фарқни 3 очкогача қисқартирди. Ўтган ҳафта Чемпионлар Лигасида ўйин ўтказган Дортмунд «Боруссия»си ҳам ғалабага эришди. «Сариқ-қоралар» Рур дербисида «Шальке»га умуман имконият қолдиришмади - 4:0. Худди Севильяда бўлгани каби, бу сафар ҳам асосий ишни Эрлинг Холанд бажарди. У тўрт кун ичида иккинчи «дубл»ини нишонлади. Энди норвегиялик ҳужумчининг ҳисобида жорий мавсум барча турнирлардаги 25та ўйинда 27та гол бор, Бундеслигада эса 17та гол билан фақат Левандовски ва Андре Силвадан ортда қолмоқда.\nМенхенгладбах «Боруссия»си ўз уйида «Майнц»га ютқазган бўлса (1:2), «Вольфсбург» «Арминия»ни 3:0 ҳисобида енгди. «Байер» эса сафарда «Аугсбург» билан 1:1 кўринишидаги дурангга рози бўлди.\nФранция. «ПСЖ» ўзига ўхшамади\nЛига 1 26-тури марказий учрашувида «Монако» Парижда «ПСЖ»ни мағлубиятга учратди - 2:0. «Барселона» майдонидан ажойиб ғалаба билан қайтган парижликлар князликлар қаршилигини синдира олишмади. «ПСЖ» жуда ҳорғин кўринди, Бенжамен Леком қўриқлаётган дарвоза олдида деярли хавфли вазият яратмади. «Монако» 6-дақиқадаёқ ҳисобни очганди, иккинчи бўлим стартида ҳам шу ҳолат такрорланди ва меҳмонлар ўйин охиригача икки тўп фарқини сақлаб қолишди.\nМонаколикларнинг ғалабаси турнирдаги чемпионлик интригасини кучайтириб юборди. «Лилль» «Лорьян»ни 4:1 ҳисобида мағлуб этиб, турнир жадвалидаги таъқибчиларидан узоқлашди. Ўз навбатида, «Лион» «Брест»ни енгиб (3:2), «ПСЖ»ни учинчи ўриндан ҳам сиқиб чиқарди. «Ланс» «Дижон» устидан 2:1 кўринишида ғалаба қозонди.


Эрон расмийси кучайтирилган санкциялар юзасидан чуқур таассуф билдирди.\n23 октябр 2021, Тошкент вақти: 15:44\nЭрон Ташқи ишлар вазири бугунги баёнотида Европа иттифоқи Теҳронга нисбатан жорий этган кучайтирилган янги босқич санкциялар юзасидан “чуқур таассуф билдирди ва санкцияларни қоралади”.\nЕвропа иттифоқи ва Канада ҳукумати ядровий дастури борасида музокаралардан бош тортган Эронга нисбатан кучайтирилган санкцияларни қабул қилди.\nБу санкциялар сирасида Эрон билан савдо алоқаларини қисқартириш, Эрон банклари билан шартномалар имзоламаслик, шунингдек, Эроннинг нефт ва газ соҳаларига сармоялар ётқизмаслик каби чоралар кўзда тутилган.\nЖумладан, Канада Ташқи ишлар вазири Лауренс Каннон янги санкциялар доирасида бундан буён Эрон газ ва нефт соҳасига Канададан ҳар қандай кўринишда сармоя киритиш тақиқланганини таъкидлаб ўтди.\nБунга жавобан Эроннинг БМТ Ядровий дастурлар масаласи бўйича агентлигидаги вакили Али Асғар Султонияҳ Теҳрон ядровий ёнилғи алмашинуви тўғрисидаги музокараларга қайтишга тайёрлиги, бироқ бу жараённинг шартларсиз бўлишини талаб қилаётганини яна бир карра такрорлади.


21:12 / 23.11.2015\nСувга тушиб кетган смартфон маш-машаси ёхуд ишлаб кетишига умид қилса бўладиган бир қанча тавсиялар.\nСмартфонлар хожатхона унитазига тушиб кетганида нима қилиш кераклиги ҳақида айтиб ўтилган эди. Бироқ сув фақат хожатхонада эмас, барча жойда бор. Смартфонимиз исталган пайтда шўрвага тушиб кетиши, унинг устига чой тўкиб юборишлари, эгаси билан бирга ёмғир остида қолиб кетиши, ваннада “чўмилиши”, кийимга қўшилиб кир ювиш машинасида “ювилиши” мумкин. Бундай ҳолатларда смартфонимизни сақлаб қолиш имкони бўлмайди, албатта, аммо айрим чораларни қўллаб, уни сақлаб қолишга умид қилса бўлади.\nБатареяни суғуриб олинг ёки смартфонни ўчиринг\nЭнг биринчи қилиниши керак бўлган иш — смартфонни энергия билан таъминловчи ҳар қандай манбадан узиб ташлаш. Сувнинг ўзи смартфонга зарар келтирмайди, аммо сув кириши натижасида содир бўладиган қисқа туташув унинг микросхемасига зарар келтириши ва телефонни яроқсиз ҳолатга келтириши мумкин. Агар смартфоннинг батареясини олиш имкони бўлса, биринчи бўлиб уни суғуриб ташланг. Мобода бундай имконият бўлмаса аппаратни батамом ўчириб ташланг.\nБарча қисмларини ечиб олинг\nСмартфоннинг барча қисмларини ечиш олишга тўғри келади. Ундан SIM-картани, хотира картасини, агар имкони бўлса матрица платасини ечиб олинг. Шлейфларни уланган еридан узиб ташланг.\nТелефон ичига кирган суюқлик ёпишқоқ (масалан, ширин чой, газли ичимлик, кефир каби) ёки ёғли бўлса (масалан, шўрва, ёғ каби) аввало, уни сув билан ювиб ташлаш лозим бўлади.\nҚуритишн жараёнини икки хил усулда амалга оширса бўлади. Биринчи усул: уни қуритишда чангютгичдан фойдаланинг. Асло финдан эмас. Чунки фин смартфоннинг сезги кучли қисмларига, масалан динамикасига, микрафонига ва экранига зарар келтиради.\nТўпланиб қолган сув тўкиб ташланади ва чангютгичда 5-10 дақиқа қуритилади.\nИккинчи қуритиш усули бироз кўпроқ вақт олади. Гуруч ёки оқшоқ бирор-бир идишга солиниб, унга ечиб олинган смартфон қисмлари аралаштириб қўйилади. Бир-икки кундан сўнг улар олиниб, йиғиб чиқилади. Ишлаб кетишига кафолат бўлмасада, ҳар ҳолда умид қилса бўлади.\nСувдан тозалашнинг янада тез усули, ечиб олинган иқсмларни тоза спиртга бир кун давомида солиб қўйиш керак. Сув спиртга аралашиб кетади. Спиртнинг ўзи эса ҳавода парланиб кетади. Аммо унутмаслик керакки, экран, динамика ҳамда микрафонни ҳеч қандай суюқликка, жумладан, спиртга ҳам солиб бўлмайди.\nАгар юқоридаги усуллардан сўнг ҳам смартфон ишламаса ёки олдингидек ишламаётган бўлса, кафолат муддати тугамасдан бузилди деб, сотиб олган жойингизга олиб боришга шошилманг. Чунки уларнинг ичида махсус датчик ўрнатилган бўлиб, агар смартфон ичига суюқлик кирса унинг ранги ўзгаради. Усталар эса буни дарров пайқашади. Уялиб қлишингиз мумкин. Шу боис тақдирга тан беринг ва бундан кейин буюмларингизга нисбатан янада эҳтиёткорроқ бўлинг. Айниқса, уллар қимматбаҳо бўлса.


Бош вазир талаба ва ўқитувчиларни пахтадан қайтаришга "буйруқ берган" - BBC O'zbek\nImage caption Би-би-си манбалари талаба ва ўқитувчиларнинг пахтадан қайтарилаётганини тасдиқламоқда\nЎзбекистон Бош вазири Абдулла Арипов пахта далаларидаги талабалар, ўқитувчи ва шифокорларни қайтаришга буйруқ берган.\nБу ҳақда kun.uz сайти пайшанба кечаси ҳукуматдаги манбасига таяниб, хабар тарқатди.\nБи-би-сининг Халқ таълими ва Олий таълим вазирликлари ҳамда қатор вилоят ҳокимликларига бу ҳақда қилган мурожаатлари жавобсиз қолди.\nАйни пайтда жойлардаги манбалар талабаларнинг пахтадан қайтарилаётганини тасдиқламоқда.\nШу билан бирга, Би-би-си суҳбатлашган ўқитувчи ва бошқа ҳашарчилар пахта учун "кунлик тўлов" амал қилгани ва ҳозирда бу тўловларнинг қайтарилиш-қайтарилмаслиги билан боғлиқ саволлар пайдо бўлганини айтишди.\n"Ўқитувчилар ҳозирча ҳайрон. Кунлик тўлов бор эди. Мактабга бораман ҳозир. У ердаги вазиятни билай-чи", - деб айтди Би-би-сига фарғоналик ўқитувчилардан бири.\nШунингдек, пахтадан қолиш учун пул берганлар ҳам пулларининг қайтарилишини талаб қилаётгани ҳақида хабарлар олинмоқда.\nСамарқандлик журналист Шуҳрат Шокиржонов Фэйсбукдаги саҳифасида "Ҳамма қолишга 300-400 дан берган. Талабалар ота-онаси билан декан, зам декан, отряд раҳбарлари хонаси олдида тизилиб олган, 100 дан зиёд киши. Пулни қайтариб олиш учун))) даҳшатни ўзгинаси" деган хабарни кўчириб босган.\n"Ёғ, шакар, гуруч берганлар нарсаларини қайтариб олишга машинаси билан келган", дейилади унда.\nЖурналист хабар манбасини очиқламаган ва ҳодисанинг қайси олий ўқув юртида бўлаётганига ҳам ойдинлик киритмаган.\nХабарларга кўра, пахтани аҳолининг банд бўлмаган қатламлари ва Ёшлар Иттифоқининг "уюшмаган ёшлардан ташкил топган"и айтилган "Фидойи ёшлар отрядлари" теради.\nБу йилги пахта кампанияси ҳам қурбонларсиз бўлмаган.\nМавсум бошидан буён камида учта ўлим ҳолати ҳақида хабар олинган.\nПайшанба куни Ёшлар Иттифоқи ташкилоти 16 сентябр куни Жиззахда Гулзода Тожибоевани пахтадан қайтаётган автобус уриб кетганини тасдиқлаган.\nШу билан бирга ташкилот 46 ёшли Тожибоеванинг Ёшлар Иттифоқига алоқаси бўлмаганини айтган.\nKun.uzнинг ёзишича, мажбурий-ихтиёрий ҳашарчиларни қайтариш ҳақидаги қарор 21 сентябр куни кеч соат 23 да ўтказилган шошилинч видеоселекторда олинган.\nБош вазир уларни даладан қайтариш учун 22 сентябрь куни соат 17:00га қадар муҳлат бергани айтилади.\nПахтага жалб қилинган талабалар ва бюджет ходимларининг сони борасида расмий маълумот йўқ.\nХалқаро инсони ҳақлари ташкилотлари ҳар йили 1 миллион аҳолининг мажбуран пахтага ҳайдалишини айтадилар.\nАйрим хабарларга кўра, талабалар ва бюджет ходимларининг пахтадан қайтарилиши Халқаро меҳнат ташкилоти ҳайъатининг Ўзбекистондаги мониторинги билан боғлиқ бўлиши мумкин.\nАммо бу каби мониторинг ўтган йилларда ҳам ўтказилган, лекин ҳашарчилар оммавий равишда пахта даласидан қайтарилмаганди.\nСешанба куни Президент Мирзиёев БМТдаги нутқида мажбурий меҳнатга барҳам бериш юзасидан "таъсирчан чоралар"ни кўрганликларини айтган.\n"Халқаро меҳнат ташкилоти билан ҳамкорликда болалар меҳнати ва мажбурий меҳнатга барҳам бериш бўйича таъсирчан чоралар кўрилди", деган Президент ўз нутқида.\nАйни пайтда Президент мамлакатда мажбурий меҳнатга барҳам берилганини иддао қилмаган.\nЎтган йил декабрида Европа парламенти Ўзбекистон билан болалар меҳнати ва мажбурий меҳнат боис кечиктириб келинган "тўқимачилик протоколи"ни маъқуллаган, аммо мажбурий меҳнат билан боғлиқ вазиятни яқиндан кузатишини айтганди.


Тотти «Рома» билан бир йиллик шартнома имзолайди - Спорт UZ - Скачать музыку бесплатно новинки музыки 2016-2017\n«Рома» ҳужумчиси Франческо Тотти келаси ҳафтада ўз жамоаси билан шартномани узайтиради, дея хабар тарқатди La Gazzetta dello Sport.Янги шартнома бир йилга мўлжалланган бўлади. Футболчи янги шартномага 6 июнь, душанба куни имзо чекиши режалаштирилмоқда. Шартнома имзолаш жараёнида "Рома" президенти Жеймс Паллотта иштирок этади.Шартнома имзоланганидан кейин Тотти матбуот анжуманида иштирок этмайди. Анжуман "Рома"нинг янги мавсум олдидан ўтказадиган турне пайтида уюштирилади.Якунланган мавсумда Тотти «Рома» сафида 15та ўйинда майдонга тушиб, 5та гол урди ва 4та голга ассистентлик қилди. Мавсум давомида Франческо ва жамоа бош мураббийи Лучано Спаллетти ўртасида келишмовчиликлар юзага келди. Римликлар афсонаси кам ўйин амалиётига эга бўлганидан норозилик бирдирганди. - деб хабар бермоқда Stadion.uz нашри.


Сиёсий партиялар сайловга киришиш ниятидан йироқдек...\n“Ўзбекистон Республикаси президенти сайлови тўғрисида”ги қонуннинг 24-моддасида мамлакатдаги барча сиёсий партиялар президентликка номзод кўрсатиш ҳуқуқига эга экани белгилаб қўйилган.\nШу модданинг иккинчи бандида президентликка номзод кўрсатиш жараёни сайлов белгиланганидан 25 кун ўтгач бошланиши ҳам кўрсатиб қўйилган.\nДемак, бу жараённинг бошланишига ҳали бир ой бор.\nШундай бўлса-да, “Озодлик” мухбири Ўзбекистондаги бир неча партия билан боғланиб, уларнинг сайловолди режалари билан танишишга ҳаракат қилди.\nЭнг аввало, кун бўйи Тошкентга қилинган ўнлаб қўнғироқлардан қолган асосий таассуротни айтиб қўя қолай: Ўзбекистонда расмий рўйхатдан ўтказилган партиялар президент сайловига мутлақо бефарқ ёки сайлов олдидан ўтказаётган ишлари тўғрисида партизандай қаттиқ туриб айтмасликка кимгадир сўз берган.\nЎзбекистон либерал демократик партияси ва Халқ демократик партиясига қилинган барча қўнғироқларга “кейинроқ қўнғироқ қилинг” ёки “фалончига боғланинг” қабилидаги жавоблар олинди.\nПартияларнинг аксарияти билан эса боғланишнинг сира иложи бўлмади. Идораларида одам йўққа ўхшади.\nШундан сўнг партияларнинг вилоят бўғинлари даражасига тушдик. ХДПнинг вилоят бўлимига телефон қилганимизда бир марта иш юришгандай бўлди.\nСиз аъзо бўлган партия сайловга қандай кириб боряпти, президентликка номзод кўрсатмоқчи эмасмисизлар?\nБу масалада ҳозирча бизга ҳеч қандай топшириқ, кўрсатма келгани йўқ.\nЎзи умуман партия аъзолари орасида президентликка фалончи номзодини кўрсатамиз, деган гап юргандир-ку?\nЙўқ, ундай гап йўқ.\nШахсан ўзингиз кимнинг номзодини кўрсатган бўлардингиз?\nБу ҳақда ўйлаб кўрган эмасман.\nХДП аъзосининг сўнгги гапи инобатга олинадиган бўлса, Ўзбекистонда расмий рўйхатдан ўтказилган партияларнинг барчаси ҳам, афтидан, бошқа муҳим ишлари кўп бўлиб, президент сайлови тўғрисида ўйлашга фурсати бўлмаган.\n“Ўзбекистон Республикаси президенти сайлови тўғрисида”ги қонуннинг 24-моддасига биноан расмий қайддан ўтказилмаган “Бирлик”, “Эрк” каби партиялар сайловда иштирок эта олмайди, яъни президентликка номзод кўрсата олмайди.\nБироқ ўзини расмий қайддан ўтмаган, деб ҳисобламайдиган бу партиялар президент сайловига тайёргарликни бошлаб юборганига анча бўлган.\n“Бирлик халқ ҳаракати” партияси раиси ўринбосари Исмоил Дадажонов 18 сентябрь куни “Озодлик” мухбирига берган интервьюсида: “Бирлик халқ ҳаракати” партияси сайловда қатнашади ва бу ҳақда аввалроқ эълон қилганмиз. Партия марказий кенгаши қарори билан президентликка партия раҳбари Абдураҳим Пўлатнинг номзоди кўрсатилган”, - деди.\n“Эрк” демократик партияси лидери Муҳаммад Солиҳ эса партия “Ислом Каримов давлат тепасида экан, Ўзбекистонда ҳеч қачон демократик сайлов бўлмайди, бўлиши ҳам мумкин эмас”, деган фикрида қатъий эканини билдирди.\n“Лекин, шунга қарамай, - деб давом этди Муҳаммад Солиҳ, - лоқайд қараб ўтирмаймиз ва қолган 3 ойда худди сайловга кирадиган партиядай тайёргарлигимизни кўрамиз”.


Бугун Ўзбекистонда 42 даража иссиқ бўлади - Darakchi\nЖАМИЯТ 22.07.2021, 08:34\n"Ўзгидромет" хабарига кўра, бугун кундуз куни Ўзбекистонда ҳаво бироз булутли бўлади, баъзи жойларда ўзгариб туради, ёғингарчилик кутилмайди.\nПойтахтда ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол 3-8 м/с тезликда эсади. Ҳаво ҳарорати 36-38° ни ташкил этади.\nТоғ олди ва тоғли ҳудудларида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол 7-12 м/с тезликда эсади, баъзи жойларда 15-20 м/с гача кучайиши мумкин. Ҳаво ҳарорати 26-31° бўлади. 22 июль кунлари кутилаётган маҳаллий ёмғирлар сабабли республиканинг тоғ олди ва тоғли ҳудудларида сел келиш хавфи мавжуд.\nЭртага Ўзбекистонда қандай об-ҳаво кузатилади? Ўзгидромет бу ҳақда маълум қилди.Унга кўра, эртага, 17 сентябрь санасида Тошкентда ҳаво бироз булутли бўлади, ёғингарчилик кутилмайди. Шамол шарқдан 3-8...\nЎтган ҳафта давомида Волга бўйи ҳудудларидан антитциклон ҳисобига кириб келган салқин ҳаво аста-секин кучсизланади. Бу ҳақда Ўзбекистон гирометерология хизмати хабар берди. Унга кўра, салқин ҳаво...\nЎзгидромет эртага 7 сентябрь куни қандай об-ҳаво кутилаётганлигини маълум қилди. Унга кўра, Тошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади....\nБугун кундуз куни республика бўйича кам булутли об-ҳаво сақланиб туради. Шимолий ҳудудларнинг баъзи жойларида шамол тезлиги 17-22 м/с гача кучайиши мумкин. Ҳаво 34-39° гача исийди. Пойтахтимизда...


Тожикистон банклари мижозларни эстрада юлдузлари орқали ўзларига жалб этаяпти\n“Арванд” микрокредит депозит ташкилоти машҳур тожик хонандаси Жонибек Муродовни ўз муассасаларида бир кун молиявий маслаҳатчиси бўлиб ишлаб бериш учун таклиф қилди.\n“Сизда кун давомида машҳур инсонлар билан кўришиш ва суратга тушиш, улар билан биргаликда депозит ҳисоб рақами очиш, кредит олиш ёки “Арванд” МДТнинг пул ўтказмалари хизматидан фойдаланиш имконияти бор”, дейилади мазкур молия ташкилотининг ижтимоий тармоқлардаги саҳифасида.\nМаълумоти бўйича Жонибек Муродов тилшунос ва банк соҳасида илк бор ўзини синаб кўраяпти. Шу муносабат билан у сўнгги пайтларда бўлиб турган мамлакати - Украинадан Тожикистонга келган.\nЖонибекнинг айтишича, у ташкилот билан шартнома имзолаб, бир кун, 5 июль куни молиявий маслаҳатчси сифатида ишлаб беришга ҳам улгурган. “Мен мижозларга консультациялар ва маслаҳатлар бердим”, деди қўшиқчи ва бундай креатив ёндашув “Арванд”га кўпроқ мижозларни жалб этиш имконини беришига умид билдирди.\nЖонибек банк иши туфайли шоу-бизнесни ташлаб кетмоқчи эмас. “Мен шоу-бизнесда 17 йилдан буён ишлайман. Мен қўшиқчиман. Яхши пул топаман. Боз устига, бу истеъдод менга ота меросдир”, деди Жонибек Муродов.\n“Арванд” МДТ вакили Ҳусейн Тўйчиев Жонибек ушбу ташкилотнинг Душанбедаги янги биноси очилишига таклиф этилганини таъкидлар экан, улар Жонибек бир кун мобайнида янги мижозларни жалб этишнинг уддасидан чиқишига умид қилишаётганини билдирди.


АҚШдаги Мичиган университетининг иқтисодиёт бўйича профессори Ян Швейнарга кўра, келажакда дунё давлатлари АҚШ долларидан заҳира пул сифатида фойдаланишдан бутунлай воз кечмайди.\n2009 йил охирига келиб дунёнинг етакчи давлатлари иқтисодиётида ўсиш кўзга ташланмоқда. "Ҳозирда дунё иқтисодиёти таназзулдан чиқдими? АҚШ долларининг келажаги қандай?" деган саволлар кўпчиликни қизиқтирмоқда. Озодлик радиоси мухбири АҚШдаги Мичиган университетининг иқтисодиёт бўйича профессори Ян Швейнарга шу ва бошқа саволлар билан мурожаат қилди.\nОзодлик: Ҳозир биз иқтисодий таназзулдан тараққиётга ўтиш йўлининг қайси босқичида турибмиз?\nШвейнар: Бизнинг ҳисоб-китобларга кўра, АҚШ, Европа ва бутун дунё иқтисодиёти ҳозир аста-секин таназзулдан чиқа бошлади. Биз келгуси йил дунё иқтисодиётида бошқалар башорат қилганидан кўра мўътадил ўсиш кузатилишини башорат қилаяпмиз. Бизнингча, дунёда жадал бўлмаса-да, иқтисодий ўсиш кузатилади.\nОзодлик: Бу йил бошқалар қатори Хитой ва Россияда АҚШ долларидан ташқари бошқа валюталардан ҳам халқаро резерв пули сифатида фойдаланиш кераклиги ҳақида чақириқлар бўлди. Агар шундай бўлса, бу дунё манфаатига хизмат қиладими?\nШвейнар: Биз евро аллақачон дунёнинг асосий резерв валютасига айланиб улгурганини кўраяпмиз. Ҳозирда ўз аҳамияти бўйича евро АҚШ долларидан кейин иккинчи муҳим валюта ҳисобланади. Айни пайтда, аксар давлатлар, якка шахслар, компаниялар ва ташкилотлар ўз маблағларини диверсификация қилаётганини кўряпмиз. Улар ўз маблағини нафақат долларда балки евро, Япония йени ёки Швецария франкида сақлашларини табиий ҳол, деб биламиз. Бошқача айтганда, биз молия секторининг бошқа соҳаларда ҳам диверсификация бўлишини кутяпмиз. Бироқ, масалан, Хитой каби йирик давлат саросима юз беришининг олдини олиш мақсадида ўз валюта заҳирасини бошқаларга қараганда секин диверсификация қилмоқда. Менимча, дунё давлатлари АҚШ долларидан заҳира пул сифатида фойдаланишдан бутунлай воз кечмайди.\nОзодлик: Бошқа давлатларнинг доллардан узоқлашиши АҚШ манфаатларига қандай таъсир қилади?\nШвейнар: Одамлар доллар қадрининг кескин ўзгаришини ёқтирмайди. Олди-сотди ишларида одамлар доллардан асосий валюта сифатида фойдаланиб келган. Шу боис долларнинг барқарор валюта бўлиши АҚШ манфаатига хизмат қилади. Доллардан кенг миқёсда фойдаланиш истеъмолчининг ҳатти-ҳаракатига таъсир этади, деб ўйламайман. Истеъмол бозорига бошқа омиллар, масалан, дунёдаги ишлаб чиқарувчилар ва инвесторлар ҳозир нималар ҳақида ўйлаётгани катта таъсир этади.\nОзодлик: 2009 йилда АҚШ доллари анча қадрсизланди. Бироқ сўнгги ҳафталарда долларнинг қадри ошди. Буни қандай изоҳлаш мумкин?\nШвейнар: Биринчидан, шуни таъкидлашим жоизки, валюта алмашиш курси қай йўналишда бўлишини ҳеч ким тушунмайди ёки тўлиқ тушунаман, деб айтишни хоҳламайди. Валюталар курсига иқтисодий ёки иқтисодий бўлмаган жуда кўп омиллар таъсир этади. Бир ёки бир нечта омил валюта курсини белгилай олмайди. Буни доим назарда тутишимиз лозим. АҚШда иқтисодий бўҳрон кўпчилик кутганидан кўра саёзроқ ва қисқароқ бўлди. Ҳозирда АҚШ иқтисодиёти бўҳрондан чиқмоқда. Европанинг қатор давлатларида катта муаммолар юзага келгани боис Европа иқтисодий бўҳрондан секинроқ чиқмоқда.


Ўзбекистон 14:22 / 20.04.2019 9977\nТошкент шаҳрида 20 апрель куни Корейс маданияти ва санъати уйининг тантанали очилиш маросими бўлди.\nЎзбекистон Республикаси Президенти Шавкат Мирзиёев ва Корея Республикаси Президенти Мун Жэ Ин рафиқалари билан биргаликда ушбу дўстлик ва маданият саройини очди.\n- Пойтахтимиз кўркига кўрк қўшиб турган ушбу муҳташам иншоот қиёфасида замонавий архитектура ютуқлари ва анъанавий корейс маданияти уйғунлашган. Бу маскан халқларимизнинг мустаҳкам дўстлиги ва мамлакатларимиз ўртасидаги муносабатлар юқори босқичга чиққанининг ёрқин тасдиғидир, - деди давлатимиз раҳбари.\n- Бу марказ дўстлик, аҳиллик ва муштараклик майдонидир. Ўйлайманки, у Ўзбекистондаги корейс диаспораси, шу ерда ишлаётган кореяликлар ва барча ўзбекистонликлар учун умумий уй бўлади. Кўп жиҳатдан ўхшаш халқларимиз ва биродарлашган давлатларимизни боғлаб туради, - деди Мун Чжэ Ин.\nСаҳнада корейсларнинг юртимизга кўчириб келиниши, халқимиз билан аҳил яшаши ҳақида бадиий композиция намойиш этилди.\nБугунги кунда мамлакатимизда 180 мингдан зиёд корейс миллатига мансуб юртдошларимиз яшайди. Уларнинг уч юзга яқини давлатимизнинг юксак мукофотлари билан тақдирланган.\nДавлат раҳбарлари ўзбекистонлик корейс рассомлари асарлари кўргазмаси билан ҳам танишди.\nКорейс маданият ва санъат уйи 478 ўринли киноконцерт зали, конференциялар зали, кутубхона, бадиий галерея, ресторан ва хизмат хоналарни ўз ичига олган. У жамоатчилик ва ёшлар интиладиган, муштарак маданиятимизни бойитадиган яна бир масканга айланади. Бу кун алоҳида стратегик шерик давлатлар - Ўзбекистон ва Жанубий Корея муносабатлари тарихида яна бир ёрқин саҳифа бўлиб қолади.\nБугун куннинг иккинчи ярмида Президентлар Самарқандга ташриф буюриб, диққатга сазовор жойлар билан танишади.


Тиббиёт 23.05.2020 18:55\nМарказий Осиёда ягона марказ\nПойтахтимизда ўзига хос ноёб “smart” мажмуа – Болалар миллий тиббиёт маркази бунёд этилди. Аслида бу ўлчов мезони Марказий Осиёда ягона бўлган замонавий мажмуанинг мазмун-моҳияти, юқори аниқликдаги ташхис қўйиш ва инновацион усулда даволашни ифодалайди. Соғлиқни сақлашдаги ислоҳотлар жараёнида бундай ёндашув бугун ҳар қачонгидан ҳам долзарб ҳисобланади.\nИлғор шифо масканида жажжи қалблардаги катта умидлар ишончга айланади. Шу боисдан бу ердаги ҳар қадам жойга, ҳар бир жиҳозга айни болалар руҳиятига мос ёндашилган. Замонавий шифо масканининг бошқарув менежментига хорижий тажриба асосидаги ўзига хос ёндашув жорий этилмоқда.\nМазкур болалар шифо масканининг аҳамияти, долзарблиги, даволаниш тартиби, марказ имкониятлари хусусида Болалар миллий тиббиёт маркази директори Мурод ЖАФАРОВ ЎзА мухбирига қуйидагиларни гапириб берди.\n– Юртимизда Марказий Осиё, қолаверса, МДҲ мамлакатлари орасида биринчилардан бўлиб барпо этилган Болалар миллий тиббиёт марказининг ташкил қилиниши тиббиётимизнинг катта ютуғидир. Президентимиз Шавкат Мирзиёев ташаббуси билан 2018 йил 28 февралда марказни қуриш ишлари бошланди. Қиймати 130 миллион доллардан зиёд бўлган мазкур марказ Корея Республикаси кўмагида, “Баум” корпорацияси лойиҳаси асосида барпо этилди.\nТўрт қаватли даволаш муассасамиз 280 та ўринга мўлжалланган бўлиб, поликлиникада кунига 250 нафаргача беморни қабул қилиш имконияти мавжуд. Марказда 38 та палата, сиғими 20 ўринли электрон кутубхона, 170 ўринли конференциялар зали, 50 ўринли ошхона, симуляцион марказ мавжуд. Муассасада 830 нафар тиббиёт ходими фаолият юритади.\nНима учун миллий тиббиёт маркази деб аталди, деган савол туғилиши мумкин. Кўпгина хорижий мамлакатларда “National medical center” деб аталадиган тиббиёт марказлари бор. Бу марказлар бошқа тиббиёт муассасаларидан юқорида турувчи марказ ҳисобланади. Шу нуқтаи назардан, Президентимиз бу марказнинг ҳақиқий миллий бойлигимиз, миллий ғуруримиз бўлиши лозимлигини, бошқа болалар тиббиёт муассасаларидан юқорида туриши учун унга миллий мақомини берди.\nШуни алоҳида таъкидлаш лозимки, хориж мамлакатларидан 40 миллион долларлик замонавий диагностика аппаратлари, тиббий, технологик асбоб-ускунлар олиб келинди. Технологияларнинг кўпчилиги АҚШ ва Корея мамлакатларидан келтирилди. Чунки ҳозир Корея тиббиёти жуда ривожланиб бормоқда. Давлатимиз раҳбари ҳам бошқа соҳалар қатори тиббиёт соҳасида Корея билан алоқаларни янада кенгайтиришга алоҳида эътибор бермоқда.\nЮқори технологиялар асосида хизмат кўрсатишга ихтисослашган, Марказий Осиёда ягона ушбу болалар тиббиёт муассасасида йилига 1,5 мингдан зиёд ноёб жарроҳлик амалиётини бажариш имконияти мавжуд. Муассасамиз 6 та кичик марказга бўлинган. Яъни ҳар бир йўналиш бўйича алоҳида марказлар ташкил этилган. Бу ерда республика тиббиёт тарихида илк марта энг юқори аниқликдаги ташхислаш ва даволаш имконияти яратилади.\nШу билан бирга клиникамизда Ўзбекистонда биринчи бўлиб генетик лаборатория фаолияти йўлга қўйилмоқда. Бу билан биз наслий касалликларни, бемор болалар наслида қандай касалликлар борлигини ДНК орқали билиш мумкин. Марказда бир кунлик чақалоқдан 18 ёшгача бўлган болалар даволанади. Дастлабки босқичда Тошкент ва Тошкент вилоятидаги болалар қабул қилинса, кейинчалик ҳар бир вилоятда марказнинг филиаллари ташкил этилади.\nМарказда даволаниш пуллик. Аммо айрим беморларни ордерлар орқали даволаш назарда тутилган. Яъни бунда Молия вазирлиги билан келишилган ҳолда Соғлиқни сақлаш вазирлиги буюртмаси асосида ордер тизими йўлга қўйилади. Бу қандай амалга оширилади? Бемор марказга келади, текширувдан ўтказилади ва беморга бу ерда даволаниш зарурати бўлса, унга ўзимизнинг хулосамизни берамиз. Хулоса билан бемор ўзининг тегишли соғлиқни сақлаш бошқармасига боради, унга ордер берилади. Ушбу ордер билан тиббиёт марказимизда даволаниш текин бўлади.\nЮртимизда тиббиёт соҳасига илм-фан ва инновацияларнинг сўнгги ютуқларини кенг татбиқ этишга эътибор тобора кучаймоқда. Бунда малакали кадрларнинг ҳиссаси беқиёс. Мазкур тиббиёт марказини қуриш, энг сўнгги тиббий асбоб-ускуналар билан жиҳозлаш баробарида, малакали мутахассисларни тайёрлашга ҳам алоҳида эътибор қаратилди. Хусусан, Корея Республикасининг нуфузли Пусан миллий университети клиникасида 100 нафар мутахассисимиз малака ошириб қайтди.\nДавлатимиз раҳбари куни кеча марказимизга ташрифлари чоғида бу ерда болаларни малакали даволаш билан бирга замонавий телемедицина технологиялари асосида мамлакатимиз ҳудудларида ҳам юқори сифатли тиббий хизматларни ташкиллаштириш, болалар медицинаси йўналишида инновацион изланишлар олиб бориш, хорижий мутахассисларни жалб этган ҳолда мураккаб жарроҳлик амалиётлари ва юқори технологик муолажаларни ташкил этиш, тиббиёт мутахассислари малакасини ошириш бўйича кўрсатмалар берди.\nҲозир мамлакатимизда карантин давом этмоқда. Шу сабабли марказ ўз фаолиятини шу йилнинг август ойида бошлаши режалаштирилмоқда.


17:03 09 Июл 2020\n15:16 06.03.2018 (Янгиланган 15:19 06.03.2018) Ҳавола олиш\nҚирғизистон Бош вазирининг милицияни полицияга айлантириш ҳақидаги гаплари ижтимоий тармоқларда энг кўп муҳокама қилинган янгиликка айланди\nТОШКЕНТ, 6 мар — Sputnik. Ўтган ҳафтада Қирғизистон Бош вазири Сапар Исаков айни кунларда ҳукумат милицияни плицияга айлантириш масаласи устида иш олиб бораётгани ҳақида хабар берган эди. Ижтимоий тармоқ фойдаланувчилари томонидан ушбу янгилик қизғин муҳокама қилинди, улар орасида ўзгаришлардан фойда йўқ, деб фикр билдирганлар ҳам бўлди.\nSputnik Қирғизистон таҳририяти ушбу қарор юзасидан мутахассисларни саволга тутди.\nДмитрий Федоров, куч тузилмалари органлари фахрийси\n— Бу ғоя пайдо бўлиши сабаби нимада? Сапар Исаковнинг "милиция — бу милитаристик орган, полиция эса халққа яқин бўлади" деганини қандай тушуниш керак? Менимча бу популизмнинг ўзгинаси. Муҳим қарорларни қабул қилишда унинг мақсади, молиялаштириш манбалари ва натижада қандай ўзгаришлар рўй беришини ҳисобга олиш керак. Аллақандай ислоҳотларни ўтказишга ҳаракат қилиб кўриш керак, деб бўлмайди. Ҳа, ўзгартириш киритиш ва полицияни яратиш мумкин. Аммо буни асосий мақсад қилиб бўлмайди.\nШундай тасаввур пайдо бўляптики, ташаббускорларни ўзлари ҳали милиция ва полиция ўртасидаги чегарани тўлиқ ўрганганлари йўқ. Қисқароқ қилиб айтганда, милиция бажарадиган вазифаларни аниқлаштирадиган қонунлар, ҳужжатлар бор. Улар нима, ёмон бўлиб қолдими? Наҳотки бу қонунлар милицияни ёмон ишлашга мажбур этаётган бўлса? Йўқ, ундай эмас, бу борада ҳаммаси аъло. Унда ҳақиқатда нима рўй бермоқда? Милиция ўз вазифаларини бажаришни уддалай олмаяпти. Шу боис унинг номини ўзгартиришдан фойда йўқ, милиция аниқ ишлашни ўрганиши керак. "Запорожец"га Mercedes, эмблемасини тақиб қўйган билан, у иномаркага айланиб қолмайди", — деди Федоров.\nҚирғизистон Миллий Хавфсизлиги Давлат Қўмитаси раисининг собиқ ўринбосари, хавфсизлик бўйича эксперт, генерал-майор Артур Медетбеков\n- Ҳуқуқни ҳимоя қилиш органлари ислоҳотларга муҳтож. Шундай ташаббус бор экан, демак, ҳукумат стратегик режаларни мақсад қилиб қўйган. Ҳамма қўшни давлатлар полиция иш тизимига ўтган, менимча фақат биз бунда ортда қоляпмиз. Агар полицияга ўтадиган бўлсак, эксперт комиссиясини тузиш керак, токи номзодлар ишга киришдан олдин жиддий текширувдан ўтишлари лозим.\nАгар масаланинг молиявий томони ҳақида гапирадиган бўлсак, бюджет дефицити туфайли халқаро донорларнинг пул воситалари керак бўлади, чунки ходимларнинг малакаси даражасини кўтариш учун катта маблағлар талаб этилади. Агар масаланинг мана шундай томонларини ҳам ислоҳотларга қўшса, натижа бериши мумкин. Шунчаки номни ўзгартириш учун бўлса, ҳаттоки уринишнинг ҳам кераги йўқ.\nСергей Жовтис, қозоғистонлик ҳуқуқ ҳимоячиси\n— Милицияни полицияга ўзгартиришаркан, дейишса, халқ табиийки, туб ўзгаришлар бўлишини кутади. Одамлар полициячилар қонун доирасида ишлайди, инсон ҳуқуқларини улар ҳеч қачон бузмайдилар ва ўз ҳаётларини жиноятчиликка қарши курашга бағишлайдилар дея умидвор бўладилар.\nАгар бу борада Қозоғистон тажрибасини олиб қарайдиган бўлсак, бу ерда полицияга ўзгартирилганидан кейин ҳаммаси ҳам ўзгариб қолгани йўқ. Полиция ҳозирда ўзини жамоатчилик хавфсизлиги мақсадларида жиноятчиликка қарши курашувчи орган сифатида намоён қилмоқда. Ваҳоланки, полициянинг тўғридан-тўғри вазифаси — бу қонунга итоаткор фуқароларнинг эркинлигини ҳимоя қилишдир. Агар кенгроқ айтадиган бўлсак, полиция ҳар бир фуқарога шубҳа билан қараши керак эмас. Унинг принципи — барча фуқароларни майда элакдан ўтказиш. Жамият учун хавф туғдирадиган одамлар ана шундай кўриниб қолади.\nҲаммаси эса бошқача бўлиши керак. Халқ полицияга тўлиқ ишониши, унга худди ўз посбонига сингари муносабатда бўлиши керак. Ёрқин мисол тарзида Болтиқбўйи ва Грузияда ўтказилган ислоҳотларни келтиришим мумкин. У ерда полиция жамоатчилик тартибини сақлашни ва халқни ҳимоя қилишни бошлади. Фуқаролар ўзгаришларни дарҳол пайқадилар. Жиноятчиликка қарши кураш эса у ерда ҳуқуқни муҳофаза қилиш органлари бўлимлари томонидан олиб борилади.


Миллий от ўйини – доимий эътиборда\nҚР Президенти Н. Назарбаевнинг “Келажакка йўлланма: маънавий янгиланиш” дастурий мақоласида қозоқ халқининг қадимий миллий ўйинларини қайта тиклашга жиддий эътибор қаратилган эди. Бу борада Сайрам туманида ҳам ибратли ишлар амалга оширилмоқда.\nКуни кеча вилоятдан келган бир гуруҳ оммавий ахборот воситалари вакиллари фаолиятини яқиндагина бошлаган Оқбойдаги миллий от ўйини мактабида бунга амин бўлдилар. Туман жисмоний тарбия ва спорт бўлими хусусий тадбиркор Диас Мухтор билан келишган ҳолда унга қарашли замонавий отхона ҳамда чавандозлар шуғулланадиган майдончани ижарага олганди. Шу кунларда отчопарда уч нафар мураббий кўмагида 60 нафар ўсмир кўпкари, от устида курашиш, тенгени ердан олиш сингари ўйинларни қунт билан ўрганишмоқда. Бўлим бошлиғи Б. Асқаровнинг таъкидлашича, келаси йилда саманлар сонини йигирма бошга етказиш кўзда тутилмоқда. Аслида, сайрамлик чавандозлар азалдан турли миллий от спорти мусобақаларида нуфузли ўринларни эгаллаб келишади. Бу йилги кўпкари бўйича вилоят биринчилигида ёш чавандозлар фахрли иккинчи ўринни қўлга киритишди.\nШундан сўнг журналистлар гуруҳи туман ҳокими муовини М. Ўразалиев ҳамроҳлигида Оқсувкентда жорий йил сентябрь ойида иш бошлаган “Арман арена” ёпиқ спорт майдончасига ташриф буюришди. Хусусий тадбиркор, туман маслаҳати депутати Н. Тажибаевнинг шахсий сармояси ҳисобига барпо этилган ушбу мажмуада ёшларнинг қишин-ёзин футбол ўйнашлари учун барча шарт-шароитлар яратилган. Келгусида тадбиркор кундуз кунлари ўсмирларнинг майдончада бепул тўп суришларига имконият яратиб бермоқчи.\n“Бизнеснинг йўл харитаси-2020” дастурига мувофиқ фаолият олиб бораётган Оқсувкентдаги кабель заводи ҳам журналистлар эътиборидан четда қолмади. Унинг маҳсулотлари ички бозордан ташқари қўшни Қирғизистонга ҳам экспорт қилинмоқда.\nТуманда аграр соҳа, хусусан, чорвачилик етакчи ўринни эгаллайди. Манкент қишлоқ округидаги “Нурим Групп” МЧБ гарчи ўз фаолиятини бошлаганига кўп вақт бўлмасада, бу ерда 10 минг бош қорамолга мўлжалланган бўрдоқилаш мажмуасини келаси ойда тўлиқ битказишни режалаштирган. Биродарлик қорамол ҳамда қўй гўштини чет элларга жўнатишни кўзламоқда.\nУмуман олганда, Сайрам туманида аҳоли бандлигини таъминлаш мақсадида кенг қамровли ишлар олиб борилиб, янги иш ўринлари очилмоқда. Демак, келгусида маҳаллий бюджетга тушадиган солиқ миқдори янада ортишига, пировард натижада ҳамюртлар турмуш шароити яхшиланишига тўлиқ ишонч бор.\nИ. КАРИМОВ, 2018-11-12, 09:19 161


Даҳшат! 2021 йилда уруш ва зўравонликлардан қочган одамлар сони 8 фоизга ошди | Qalampir.uz\nДаҳшат! 2021 йилда уруш ва зўравонликлардан қочган одамлар сони 8 фоизга ошди\nОлам\t16 Июнь 08:57 2853\n2021 йилда дунёда урушлар ва зўравонликлардан қочган одамлар сони 8 фоизга ўсиб, 89,3 миллион кишини ташкил этди. Бу маълумотлар Бирлашган Миллатлар Ташкилотининг Қочқинлар бўйича Олий комиссари бошқармасининг (ҚОКБ) бугун, 16 июнь куни эълон қилинган ҳисоботида келтирилган.\n“Ўз уйларини тарк этишга мажбур бўлганлар сони сўнгги ўн йилликда йилдан-йилга ўсиб бормоқда ва ҳозирда энг юқори даражага етди. 2021 йил охирига келиб урушлар, зўравонликлар, таъқиблар ва инсон ҳуқуқлари бузилишидан қочганлар сони 89,3 миллион кишига етди, бу ўтган йилга нисбатан 8 фоизга ва ўн йил аввалги кўрсаткичдан икки баравар кўпдир” дейилади ҳисоботда.\nЎтган йилнинг охирида Ернинг ҳар 88-аҳолиси мажбурий қочқин бўлган. 2012 йилда бу нисбат 167 кишига биттани ташкил қилган. Ҳисоботга кўра, 2021 йилда дунёда 27,1 миллион қочқин, 4,6 миллион бошпана изловчи, 53,2 миллион ички кўчирилганлар ҳисобга олинган. Бундан ташқари, БМТнинг Қочқинлар бўйича Олий комиссарлиги ўз ватанини тарк этган 4,4 миллион венесуэлаликларга ёрдам кўрсатган, улар статистикада алоҳида тоифа сифатида белгиланган.\nТуркия ўтган йили энг кўп қочқинни қабул қилган – тахминан 3,8 миллион. Ундан кейин Уганда (1,5 миллион киши), Покистон (1,5 миллион) ва Германия (1,3 миллион) қочқинларга энг кўп бошпана берган. Бироқ, жон бошига ҳисобланганда, 2021 йил охирида қочқинларнинг энг юқори улуши Ливанда қайд этилган, у ерда мамлакатнинг ҳар саккизинчи аҳолисидан бири бундай мақомга эга. Иккинчи қаторни Иордания (ҳар бир 14-резидент), учинчи ўринда Туркия (ҳар 23-резидент) эгаллаган. Ўз ватанларидан ташқарида 6,8 миллион суриялик, 4,4 миллион венесуэлалик, 2,7 миллион афғон ва Мянмадан келган 1,2 миллион киши бошпана топган.\n2021 йил давомида 5,7 млндан ортиқ одам ўз яшаш жойига қайтган, жумладан, 5,3 млн ички кўчирилганлар ва 429,3 минг қочоқлар.\nҚайд этиш керакки, бу рақамларга ҳали Укаинадаги уруш сабаб уйини тарк этган қочоқлар киритилмаган. Хусусан, БМТ маълумотларига кўра, Россиянинг Украинага ҳужуми натижасида 4,3 миллион украиналик мамлакатни тарк этган, 7,1 млн нафари эса мамлакат ичида кўчишга мажбур бўлган.\n02 Июль 08:30 88509\n02 Июль 17:23 76779\n03 Июль 12:03 66977\n04 Июль 13:26 58065\n02 Июль 12:22 46963


Қирғизистон, Ўзбекистонга экстрадицияни тўхтат! - BBC Uzbek - Mintaqa\nҚирғизистон, Ўзбекистонга экстрадицияни тўхтат!\nСўнгги янгиланиш 6 феврал 2013 - 10:17 GMT\nHuman Rights Watch Қирғизистонга ўз зиммасига олган халқаро мажбуриятларини адо этиши лозимлигини эслатган.\nИнсон ҳуқуқларини ҳимоя қилиш халқаро Human Rights Watch ташкилоти қийноқларга солиниш хавфи борлиги сабабидан собиқ ўзбекистонлик имом Ҳабибулло Сулаймоновни ватанига экстрадиция қилмасликка чақирган.\nХалқаро ташкилот Бишкекдаги апелляция маҳкамаси Ўзбек ҳукуматининг диний экстремизмга боғлиқ айбловлари сўровини рад этишга чақиради.\nҚирғизистоннинг ўз зиммасига олган халқаро мажбуриятларини адо этиши лозимлиги, қийноқлар кенг тарқалган ва мунтазам қўлланадиган Ўзбекистон сўровига жавобан собиқ имом экстрадиция этилмаслиги кераклиги айтилган.\nЎзбекистон фуқароси 56 ёшли Ҳабибулло Сулаймонов 2001 йиллан буён Бишкекда истиқомат қилиб келган.\nУ 2012 йил октябрида ҳибсга олинган ва ҳамон Бишкекдаги муваққат ҳибсхонада сақланмоқда.\nHuman Rights Watchга кўра, Қирғиз расмийлари Ҳабибулло Сулаймоновнинг бу мамлакатда бошпана изловчи сифатида рўйхатдан ўтиш ҳаракатларини орқага сурганлар.\nҚирғизистон Давлат Хавфсизлик қўмитаси Бирлашган Миллатлар Ташкилоти Қочқинлар агентлиги вакилларининг Сулаймонов билан Бишкекдаги изоляторда учрашишларига рухсат бермаганлар.\n2012 йил декабрида Қирғизистон прокуратураси Ўзбек расмийларининг Ҳабибулло Сулаймоновни Ўзбекистонга топшириш сўровини қондириш ҳақида қарор чиқарган.\nHuman Rights Watch 1 феврал куни Қирғизистон бош прокурорига йўллаган мактубида мамлакат халқаро мажбуриятларидан келиб чиқиб экстрадиция қарорини бекор қилишга чақирган.


Ўзбекистон ўз сунъий йўлдошини ишга тушириши...\n14.02.2018 11:30 0 1080\nФото: «Спутник Ўзбекистон»\nЎзбекистон Президенти Шавкат Мирзиёевнинг космик тадқиқотлар ва технологияларни ривожлантиришга доир чора-тадбирлар тўғрисидаги фармойиши эълон қилинди, деб хабар қилди «Спутник Ўзбекистон».\nҲужжат Ўзбекистон Республикаси Қонун ҳужжатлари миллий базасига киритилган.\nХабарга кўра, тармоқни ривожлантириш бўйича таклифлар тайёрлаш учун ҳужжат билан махсус Ишчи комиссия тузилди. Уни Бош вазир ўринбосари С. Холмуродов бошқаради.\nГуруҳ космик фаолият иқтисодий ўсишнинг локомотивларидан бирига, хорижий инвестицияларни жалб қилиш, инновацион ғоялар, ишланмалар ва технологияларни жорий этишнинг қўшимча омилига айланган космик тармоқда ривожланишга эришган мамлакатларнинг тажрибасини ўрганади;\nкосмик ва йўлдошли технологияларни жорий этиш бўйича лойиҳаларнинг техник-иқтисодий параметрларини комплекс таҳлил қилади, мазкур технологиялар, унга боғлиқ бўлган асбоб-ускуна ва дастурий маҳсулотларнинг инфратузилмаси ва хусусиятларини ўрганади;\nўрганиш натижалари асосида космик ва комплекс технологияларни жорий этиш, шу жумладан космик ва йўлдошли тадқиқотлар соҳасида ягона давлат сиёсатини шакллантириш, космик тармоқни бошқаришнинг яхлит тизимини яратишнинг асосланган концепциясини ишлаб чиқади;\nйўлдошли алоқа миллий тармоғини яратиш, космонавтика ютуқларини татбиқ этиш, потенциал хорижий ҳамкорни давлат-хусусий шерикчилик шартларида жалб этган ҳолда космик ва йўлдошли технологиялар соҳасида кадрларни тайёрлаш бўйича аниқ таклифларни тайёрлайди;\nмаҳаллий ишлаб чиқарувчилар ва молиявий маблағларни космик ва йўлдошли технологияларни жорий этиш бўйича лойиҳаларни амалга ошириш учун кенг жалб этишни таъминлайди;\nхалқаро ва хорижий молия институти-донорлар билан космик ва йўлдошли технологияларни жорий этиш бўйича лойиҳаларни амалга оширишнинг истиқболларига тегишли масалаларни муҳокама қилади ва келишиб олади.\nНатижалар бўйича 2 ойлик муддатда Президент девонига аниқ таклифлар билан таҳлилий маълумотномани, шунингдек қўйилган вазифаларни амалий рўёбга чиқаришга қаратилган меъёрий-ҳуқуқий ҳужжатлар лойиҳаларини киритадилар.\nҲужжат Қонун ҳужжатлари маълумотлари миллий базасида расман эълон қилинган ва 2018 йил 12 февралдан кучга кирган.\nЎзбекистон сунъий йўлдош космик тадқиқотлар\nТехнология 27/02, 16:41


Биз Сизнинг компаниянгизни сайтимизда қарши олишдан хурсандмиз ва умид қиламизки, бизнинг ёрдамимиз билан Сизнинг тез ва самарали равишда барча талабларингизга жавоб берадиган янги ходимларни топишингизга умид қиламиз.\nКомпания таърифини жойлаштириш Талабгорлар учун мактубларнинг тайёр шаблонидан фойдаланиш\nКомпания таърифи – унинг сайтдаги ташриф қоғозидир. Бу ерда талабгорлар компания фаолияти, унда ишлашнинг афзалликлари тўғрисида маълумот олишади ва ундаги барча очиқ вакансиялар билан танишадилар. Талабгорларга мактуб (интервьюга таклиф ёки рад жавоби) сайтда тайёр шаблонлар асосида амалга оширилади. Бу номзодларга қайта алоқа жараёнини жиддий равишда тезлаштиради ва осонлаштиради.\nОчиқ вакансияларни нашр қилиш (*) Резюме тарқатмасига обуна бўлиш\nВакансияларни чоп этиш Сизга манфаатдор мутахассислардан чексиз равишда батафсил резюме, асосланган ва тавсия мактублари билан мурожаатларни олиш имкониятини беради. Ушбу хизматдан фойдаланган ҳолда Сиз тезкор режимда Сизни қизиқтираётган фаолият соҳалари ва лавозимлар бўйича сайтда резюмеларини жойлаштирган янги талабгорлар ҳақида ахборот олишингиз мумкин.\nАноним вакансияларни чоп этиш (*) Сайтнинг умумий маълумотлар базасида резюме қидириш\nЎз компаниянгизнинг вакансияларини эълон қилишни истамайсизми? Компаниянинг ҳақиқий номини шартли равишдаги номга ўзгартириб, аноним вакансияларни жойлаштиринг. Ҳар куни янгиланувчи сайтнинг умумий маълумотлар базасида резюме қилириш Сизга персонални чоп этилган вакансияларга мурожаатларни кутмасдан еки умуман вакансияни чоп этмай туриб фаол излаш имконини беради.\nВакансияларни TOP-рўйхатга кўтариш (*) Умумий фойдаланиш учун ёпиқ бўлган талабгорлар контактларини сотиб олиш (*)\nҲар куни сайтда ўнлаб янги вакансиялар чоп этилади. Бунда чоп этилган ҳар бир янги вакансия аввалгисини пастга суради. Эълонларнинг умумий рўйхатида йўқолиб кетмаслик учун сизга "TOPда чоп этиш" хизмати ёрдам беради. Ундан фойдаланиш натижасида вакансия бошқа эълонлар рўйхатига нисбатан тепада жойлашган TOP-рўйхатга кўтаради. Умумий фойдаланиш учун ёпиқ бўлган маълумотлар базасидан танлаб олинган резюмеда талабгор ҳақида унинг контакт маълумотларидан ташқари тўлиқ ахборот мавжуд бўлади. Сизни қизиқтирган ҳолларда сиз ушбу контактларни сайтнинг лаҳзалик сервисларидан фойдаланган ҳолда сотиб олишингиз мумкин.\nРезюмени махсус шаклда олиш Танланган резюмеларни сақлаш\nКомпаниянгиз қоидалари резюмени қатъий ўрнатилган махсус шаклда тўлдиришни талаб этадими? Ушбу шаклни сайтда чоп этиладиган вакансия матнига илова қилинг. Шунда талабгорларда уни юклаб олиш, тўлдириш ва Сизга кўриб чиқиш учун юбориш имкони пайдо бўлади. "Танланган резюмелар" бўлими ёрдамида вакансияларга олинган ёки умумий маълумотлар базасидан олинган, нисбатан маъқул бўлган резюмени ажратиш ва сақлаш мумкин. Зарур ҳолларда резюмени тематик папкалар бўйича гуруҳлаш мумкин.\nКомпаниянинг виртуал "Қабулхонасига" эга бўлиш "Қўлланма"дан ҳужжатларни харид қилиш (*)\n"Приемная компании" - шахсий кабинетнинг махсус ажратилган бўлими. Айнан Сизнинг компаниянгизда ишлашни истаган, лекин сизда муносиб бўш иш ўрни тополмаган ёки кутмаган талабгорларнинг резюмеларини қабул қилиш учун хизмат қилади. Шу йўл билан қабул қилинган резюмеларни манфаатдор номзодларнинг шахсий базаси сифатида ишлатиш мумкин. Ушбу базада резюмеларни мустақил равишда очилган тематик папкаларга гуруҳлаштирган ҳолда сақлаш мумкин. "Қўлланма" ходимлар билан иш юритишни ташкил этиш учун зарур бўлган мукаммал ҳужжатлар портфелини шакллантиришга кўмак беради, ундан бланкалар, шакллар, аризалар ва буйруқлардан тортиб меҳнат шартномаларигача, моддий жавобгарлик шартномалари ва бошқа локал-норматив ҳужжатлар ўрин олган.\nРазмещать вакансии в печати (*)\nУшбу хизмат ёрдамида сизнинг эълонларингиз сайтда чоп этилиши билан бирга, босмада ("Бизнес-вестник востока" газетаси) ҳам чоп этилади. Бу эса вакансияларингизнинг потенциал талабгорлари аудиторияси сонини ошириш имконини беради. Шунингдек, UzJobsда рўйхатдан ўтган компаниялар учун вакансияларни газетада чоп этиш имтиёзли тарифларда амалга оширилади.\nКомпаниянгиз ўқув муассаси бўлиб, ходимларни излашдан ташқари ўқув курслари, тренинглар, семинарлар ва бошқа таълим дастурларини илгари суришдан манфаатдор бўлган ҳолларда, марҳамат "Ўқув марказлари учун" бўлимида тақдим этилган ахборот билан танишинг.


Абрамович Лондондаги ҳашаматли уйида 28 миллион евролик бассейн қурдиради\n15:21 / 16.02.2016\nThe Times хабарига биноан россиялик миллионер Роман Абрамович ўзининг Лондондаги данғиллама иморатида қиймати 28 миллион деб баҳоланаётган бассейнли ер ости комплексини режалаштиряпти. Уйнинг ўзини эса 125 миллион евро деб баҳолашган.\nЛондоннинг ғарбида жойлашган бу “қаср” XIX аср иншоотларидан. Абрамович уни 2009 йили сотиб олган. Унда 15 та ётоқхона ва катта боғ бор. Қурилажак ер ости иншооти уйнинг баҳосини яна 20 фоизга оширади.


49 йилгами, 99 йилгами, абадийми?<br>Қозоғистон қишлоқ хўжалиги ерларини хусусийлаштириш арафасида.\n13 декабр 2019, Тошкент вақти: 05:54\nсентябр 05, 2002\nЭшиттиришларимизни мунтазам тинглаб келаётган муштарийларимиз қишлоқ хўжалиги ерларини постсовет мамлакатлари орасида биринчи бўлиб хусусийлаштира бошлаган Қирғизистон тажрибасидан яхши хабардор.\nХўш, бу масала Марказий Осиёнинг бошқа мамлакатларида, хусусан, Қозоғистонда қандай ҳал этилаяпти?\nБугунги мақоламизда мана шу саволга жавоб излаймиз.\nБу масалани ёритишни анчадан буён ўйлаб келаётгандик, бироқ, баҳонаи сабаб куни кеча пайдо бўлди.\nҚозоғистон президенти парламентдан қишлоқ хўжалиги ерларини хусусийлаштириш бўйича ҳукумат томонидан тайёрланган қонун лойиҳасини тезроқ қабул қилишни сўради. "Бу масалага сиёсий тус бериб, қонунни қабул қилишни чўзмаслик лозим", деди Нурсултон Назарбоев.\nМазкур масалани тезроқ ҳал қилишга президент шошаётганини тушунса бўлади, чунки "А" дейилганидан сўнг, кейинги товушларни ҳам бирин-сирин айтиш лозим, яъни саноат корхоналари, хизмат кўрсатиш муассасалари хусусийлаштирилганидан сўнг, шудгору яйловнинг ҳам хусусийлаштирилиши - жараённинг табиий давоми кўринади.\nБироқ, президентнинг парламентга мурожаатидан мамлакат парламенти бу масалада тархашлик қилаётгани сезилади.\nАслида бугунги мақолада ўрганмоқчи бўлганимиз шу масала.\nБироқ, республикада 90-йилларнинг ўрталарида бошланган ер ислоҳотлари тадрижини ўрганмай туриб, асосий саволга жавоб топиш мушкул.\n"Озод Европа-Озодлик" радиоси Қозоқ хизмати ходими Султон Хон Юсуфга кўра, Қозоғистонда президент фармонига биноан колхозлар 94 йилда тарқатиб юборилган ва жамоа хўжаликлари мулки уларнинг аъзоларга бўлиб берилган. Бунга ҳаётнинг ўзи мажбур қилди, чунки техника воситалари, ёнилғи, минерал ўғитлар ва умуман, қишлоқ хўжалиги ишлаб чиқаришини уюштириш учун зарур ашёларнинг нархлари либераллаштирилганидан сўнг колхоз-совхозларни тарқатиб юборишдан бошқа чора қолмаганди, дейди Султон Хон Юсуф.\n"Колхозларнинг ери ва мулки улушларга бўлиниб аъзоларга бўлиб берилди. Хонадонлар олдидаги томорқалар колхозчиларга текинга ўтказиб берилди, дала майдонларидаги улушлар эса 49 йилга ижарага берилиб, улушдорларга ерни давлатдан ижарага олганлиги тўғрисидаги гувоҳномалар ёзилди", деб ҳикоя қилади ҳамкасбим.\nШундай қилиб, қишлоқ хўжалиги оборотидаги ерларни хусусийлаштириш йўлида Қозоғистонда 94 йили биринчи қадам ташланди, бироқ бу қадам, кузатувчиларга кўра, чала эди. Чунки, колхоз тарқатилиб ери бўлиб берилгани билан, трактор ва уни юргизувчи солярка арзон бўлиб қолмайдику.\nШу маънода Президентнинг ерни хусусийлаштириш тўғрисидаги қонуннинг тезроқ қабул қилинишига интилаётганини тушунса бўлади, дейди Султон Хон Юсуф. Чунки ери хусусий бўлган деҳқонгина ишларини юритиш учун ерини гаровга қўйиб банкдан қарз ола билади. Ҳозирги шароитда эса, яъни ер давлатники, деҳқон эса фақат ижарага олувчи бўлиб турган шароитда, ерни гаровга қўйиб бўлмайди.\nШунга қарамасдан, Султон Хон Юсуфга кўра, республикада қишлоқ хўжалиги ерларини хусусийлаштиришга тиш-тирноғи билан қарши турган кучлар бор. Улар ўз позицияларини тушунтирар эканлар, агар ер хусусийлаштириладиган бўлса, унинг улкан қисми асл деҳқонга эмас, балки кейинги беш-олти йил ичида йирик заминдорларга айланиб кетган амалдорларга ўтиб кетади, деган гапни айтадилар.\nБундай фикрни билдирувчиларга кўра, кейинги йилларда амалдорлар маблағи йўқлиги туфайли ўз ер улушидан фойдалана олмайдиган деҳқонлардан турли усуллар билан ердан фойдаланиш ҳуқуқи тўғрисидаги гувоҳномаларни оливолганлар. Қабул қилинажак қонун эса ўша заминдорларнинг юзлаган, минглаган, ўн минглаган гектар ерларини қонунлаштириб қўяди холос.\nЕрни хусусийлаштириш ғоясига қарши куч вакилларидан бири Қозоғистон парламентидаги коммунист депутатлар лидери - депутат Серикболсин Эбдилдиндир. Биз у киши билан 5 сентябрь куни телефон орқали боғландик.\nПрезидент Назарбоевнинг парламентдан ерни хусусийлаштириш тўғрисидаги қонунни тезроқ қабул қилиб бериш тўғрисидаги сўровига муносабат билдирар экан депутат Эбдилдин Назарбоевнинг ерни хусусийлаштириш бўйича ташаббусни ўз қўлига олишига сабаб шуки, у далада ишламайдиган, бироқ фойдани кўриб ётадиганларга бази нарсаларни аллақачоноқ сотиб юборишга улгурди, дейди.\nЎзи бошқараётган коммунистлар фракцияси позициясини изҳор этар экан, депутат Эбдилдин ерни хусусийлаштиришнинг мутлақо кераги йўқ, деб ҳисоблайди.\nҚозоғистонлик коммунистларга кўра ер ва деҳқон муносабатлари ҳозирги ҳолатида қолиши лозим, яъни ер - давлат мулкидир, у 49 йилга ижарага берилади, балки 99 йилга ҳам бериш керакдир.\nДепутат Эбдилдин суҳбатимиз давомида, аслида колхозлар тарқатилгани хато бўлди, уларни қайта тикласак ёмон бўлмасди, деган фикрни ҳам билдирди ва фикрининг қуввати сифатида баъзи мамлакатларнинг бу соҳадаги тажрибасига ишора қилди.\nАлбатта, ер ва сув масаласи ҳаёт-мамот масаласидир. Шунинг учун ҳам унга нисбатан турли ёндошувлар бўлиши табиий.\nҚозоғистон парламентининг коммунист депутати суҳбатимиз давомида ерни хусусийлаштириш оддий деҳқонга, фермерга керак эмас, деди.\nШу ўринда Қозоғистон фермерлари федерациясининг куни кеча ёйинлаган баёнотини эслаш ўринлидир. Фермерлар федерацияси ерни хусусийлаштиришга принципда қарши эмас. Улар хусусийлаштириладиган ер майдони хажми мамлакатнинг турли минтақаларида турлича бўлиши лозимлигини уқдирмоқдалар. Яъни мамлакат жанубида хусусийлаштириладиган ер майдони 10 гектардан, шимолида эса минг гектардан ошмаслиги керак, деб таъкидламоқдалар.


Охота денгизида чўкиб кетган траулерда Ўзбекистон фуқаролари бўлган | IDROK.UZ\nОхота денгизида чўкиб кетган траулерда Ўзбекистон фуқаролари бўлган\nРоссия Фавқулотда вазиятлар вазирлиги раҳбари Владимир Пучков маълум қилдики, Охота денгизида чўкиб кетган “Дальний Восток” траулерида Ўзбекистон фуқаролари бўлган. Бу ҳақида Россия ОАВ хабар қилган.\nПучков шартнома асосида ишлаганларнинг оилалари билан консулликлар орқали алоқаларнинг ўрнатилишини Россия Ташқи ишлар вазирилигидан сўраган. Украина, Озарбайжон, Белоруссия, Ўзбекистон, Қозоғистон, Вануату ва Латвия фуқаролари мазкур кемада ишлашган.\n«Дальний Восток» траулери Магадандан 250 километр жанубда Камчатка ўлкасининг Крутогоровский посёлкасидан 330 километр ғарбда Охота денгизида ҳалоқатга учраган. Қидирув-қутқариш операцияси давомида 63 киши қутқарилган, шундан 7 киши оғир аҳволда бўлиб, 54 киши ҳалок бўлган.


Машҳур француз актёри Алишер Навоий образидан 25 йил ўтиб, Мирзо Улуғбек ролини талқин этади - zarnews.uz\nФранцуз кино ва театр актёри, драматург ва режиссёр Франсуа Шатто – Самарқанд меҳмони. 70 ёшли саҳна устаси кўп йиллик тажрибасига қарамай, ҳали ҳам ҳар бир ижро устида жонкуярлик ва масъулият билан ёндашар экан.\nФранциядаги Темурийлар тарихи ва санъатини ўрганиш ассоциацияси ташкил этилганининг 30 йиллигини нишонлашга бағишланган халқаро тадбирда Франсуа Шатто “Мирзо Улуғбек” спектаклида бош ролни ижро этади. Ушбу спектакль бундан икки йил олдин Самарқанд вилоят мусиқали драма театрида ўзбек давлат драма театри режиссёри Олимжон Салимов томонидан саҳналаштирилган эди.\n- Темурийлар тарихи ва санъатини ўрганиш ассоциацияси раҳбари Фредерик Брессанд хоним ташаббуси туфайли дунё илм-фани ривожига беқиёс ҳисса қўшган Мирзо Улуғбек образини яратиш учун юртингизга келдим, - дейди “Комедии Франсез” театри актёри Франсуа Шатто. - Бу Ўзбекистонга илк ташрифим эмас. 1994 йилда Фредерик хонимнинг таклифи билан Тошкентдаги театрда Алишер Навоий ролини ижро этгандим. Бир неча йилдан сўнг Самарқанддаги Тиллакори мадрасасининг ичида яна бир бошқа спектаклда ўйнашга муяссар бўлгандим. Бу мусиқали асарда Алишер Навоий, Бобур каби алломалар ижоди ҳақида сўз кетиб, шеърий тарзда талқин этилади. Бу ерда Муножот Йўлчиева ва Баҳодир Йўлдошев билан бирга ишладим.\nМирзо Улуғбек образини ижро этишда деярли қийинчиликларга дуч келмаяпман. Чунки сценарий жуда чиройли, содда, равон тилда ёзилган. Бу сценарийни ўқиб, ўзимни шу образда кўра олдим. Мирзо Улуғбекнинг илмий қарашлари, бир вақтнинг ўзида ҳам султон, ҳам астроном сифатида фаолият олиб бориши муракаб психологик жараён. Бунинг қийинчилиги ҳам шунда. Унинг онаси, укалари билан кечган суҳбати ўша қийинчиликни менга ҳис қилдира олди.\n“Комедии Франсез” театри актёри етмиш ёшида буюк алломамиз Мирзо Улуғбекни ижро этиш учун юртимизга келиб, актёрлар билан ҳамкорликда иш олиб бораётгани унинг жасорати, юртимизга, аждодларимизга бўлган ҳурмати ифодасидир.


LG ўзининг янги G5 смартфонини тақдим этди - Yoshlar.com\nLG ўзининг янги G5 смартфонини тақдим этди\nЖанубий Кореянинг LG Electronics компанияси ўзининг бу йилги янги флагман G5 смартфонини намойиш қилди.\nЯнги қурилма атрофлари юмалоқланган метал корпусга эга бўлиб, сурилиб чиқувчи аккумулятор ва модуль конструкциясига эга. Бу модуллар қурилманинг имкониятларини янги даражага олиб чиқади.\nБундан ташқари, компания янги LG G5 флагманни рақамли камера ва Hi-Fi плеерга айлантирувчи “дўстлар” билан бирга таъминлади. Компания бу модулларни LG Friends деб номлади.\nСурилиб чиқувчи конструкция аккумуляторнинг қуввати қолмаганда тезда уни янгисига алмаштириб олишга қулайлик яратади. Шунингдек, LG G5 янги иккита модулли камераларга эга бўлиб, биричиси стандарт (78-градус) ва иккинчиси кенг бурчакли (135-градус) режимда суратлар олиш имконини беради. Иккинчидан, янгилик 3D Arc ойнаси билан қопланган Quad HD IPS Quantum 5.3 дюймли «Always-on» (Ҳар доим ёқилган) вазифасига эга бўлган дисплейи билан жиҳозланган..\nLG CAM Plus модули LG G5нинг аккумулятор бўлинмасига жойлаштириб, уни қулай рақамли камерага айлантиради. Бу модул фойдаланувчига уни қулай ушлаб туришга ва камеранинг қўшимча бошқарув тугмаларини ишлатишга имкон беради. Бундан ташқари бу модул қурилмани қўшимча 1200 мА/с аккумулятор билан таъминлайди.\nLG Hi-Fi Plus модули B&O PLAY компанияси билан ҳамкорликда яратилган бўлиб, қурилмани Hi-Fi плеерга айлантириб қўяди. Бу плеер юқори сифатли 32-битлик 384 кГц HD аудиони чиқариб бера олади. Қизиғи шундаки, бу модулни бошқа смартфон ва компьютерларга улаш мумкин.\nКомментарии (0) | Добавить: 22.02.2016


2021 йил 1 январ ҳолатига кўра, Ўзбекистоннинг чет элдаги меҳнат мигрантлари сони 1 миллион 678 минг 400 нафарни ташкил этмоқда. Бу кўрсаткич ўтган йил бошига нисбатан 782,4 минг кишига камайганини кўрсатади.\nИқтисодий тараққиёт ва камбағалликни қисқартириш вазирлиги меҳнат мигрантлари сони бўйича маълумотларни эълон қилди.\nМаълум бўлишича, 2021 йилнинг 1 январ ҳолатига кўра, Ўзбекистон Республикасининг жами 1 миллион 678 минг 400 нафар меҳнат мигрантлари хорижда фаолият олиб бормоқда. Бу ҳолат ўтган йил бошига нисбатан 782,4 минг кишига камайганини англатади.\nМигрантлардан 481,1 минг нафари (28,7 фоиз) аёлларни, 993,7 минг нафари (59,2 фоиз) ёшларни ташкил этмоқда.\nАйни пайтда ўзбекистонликлардан Россияда 1 миллион 192 минг 800 киши (71 фоиз), Қозоғистонда 209 минг 300 (12 фоиз), Жанубий Кореяда 62 минг 300 (4 фоиз), Туркияда 43 минг 200 (3 фоиз), БААда 5 минг 200 киши ва бошқа давлатларда 165,6 киши ишламоқда.\nТаъкидланишича, коронавирус пандемияси туфайли 511 минг 600 киши хориждаги иш фаолиятини тўхтатишга мажбур бўлган.\nМеҳнат миграциясидан қайтган фуқароларнинг 49 фоизи чет давлатларда қурилиш соҳасида, 10,4 фоизи савдо ва хизмат кўрсатиш, 11,1 фоизи саноат, 7,8 фоизи аграр соҳада ва 20,9 фоизи бошқа йўналишларда ишлаб келганлиги аниқланган.\nВатанга қайтган жами 511,6 минг меҳнат мигрантларидан 478,3 минг нафарида мониторинг ўтказилган. Уларнинг 337,9 минг нафарининг (70,7 фоиз) бандлиги таъминланган.


Бугун замон шиддат билан ривожланмоқда. Замонавий ахборот технологиялар кириб бормаган соҳа қолмади, ҳисоб. Табиийки ҳар бир мамлакатнинг ривожланиши ва унинг рақобатбардошлигини таъминлаш замонавий ахборот-коммуникация ва “рақамли” технологиялар жамият ва давлат ҳаётининг барча жабҳаларига қанчалик жорий этилгани билан баҳоланмоқда.\nМамлакатимизда ҳам давр талабидан келиб чиқиб, барча соҳаларга замонавий технологияларни жорий этишга алоҳида эътибор қаратилмоқда. Бу эса боргани сари ўз самарасини бераётир. Хусусан, бугунги кунда Тошкент шаҳар Мирзо Улуғбек туманидаги Дастурий маҳсулотлар ва ахборот технологиялари технологик паркида ахборот технологиялари, молия технологиялари, логистика, электрон тижорат, электрон таълим, биотехнология ва бошқа йўналишлардаги илк лойиҳалар муваффақиятли амалга оширилмоқда. Масалан, АҚШдаги транспорт корхоналарига логистика ҳамда кафе ва пиццерияларга аутсорсинг бўйича технологик хизмат кўрсатиш йўлга қўйилган. Технопаркнинг бу каби хизматлари арзонлиги, сифати қолишмаслиги билан хорижликларга маъқул бўлмоқда. Соҳа ривожига янада кенг шароит яратиш мақсадида бу ерда яна еттита лотда қурилиш қилиниб, IT-офислар, бизнес маркази, меҳмонхона ва бошқа бинолар барпо этиш режалаштирилган. Технопаркда йиллик ишлаб чиқариш қуввати 2020 йилда 10 миллион доллардан ортиши, 2025 йилда эса 100 миллион долларга етиши кўзда тутилган.\nУмуман олганда юртимизда келгуси 5 йил ичида дастурий маҳсулотлар экспортини 10 баробарга ошириш, мамлакатимиз ялпи ички маҳсулотидаги ахборот технологиялари секторининг улушини камида 4 фоизга кўтариш режалаштирилган. Бундан ташқари, «Big data», яъни катта ҳажмли маълумотларга ишлов бериш ва «нарсалар интернети», ақлли видеокузатувлар ва жамоат жойларида мониторинг тизимини жорий этишни ўз ичига олган «ақлли» ва «хавфсиз» шаҳарлар технологияларини жорий этиш бўйича бир қатор лойиҳаларни амалга ошириш давом эттирилмоқда. Хусусан шу йилнинг октябрь ойида Ўзбекистондаги илк ақлли меҳмонхоналар Tashkent Cityда жойлашган янги Конгресс-холл ва Hilton меҳмонхонаси иш бошлади. Ушбу замонавий биноларда бошқаришнинг турли воситаларини – кириш/чиқиш, иситиш ва вентиляция тизимларини бирлаштирувчи тўлиқ интеграциялашган, киберхавфсиз, булутли бошқариш тизими (BMS) ўрнатилган. «Хавфсиз шаҳар» лойиҳаси доирасида бутун республика бўйлаб йўл ҳаракати қоидалари бузилиши ҳолатларини видеоқайд этиш, турар-жой бинолари ва ижтимоий аҳамиятга эга объектларнинг хавфсизлигини мониторинг қилиш, автотураргоҳлар ва тўхташ жойларини тартибга солиш каби ишлар олиб борилмоқда. Шунингдек, Ўзбекистон ва БАА ихтисослаштирилган онлайн портал орқали аҳолига бепул масофавий таълим олиш имкониятини берувчи «Бир миллион ўзбек дастурчиси» (One Million Uzbek Coders) лойиҳасини ишга туширилди. Дастурнинг асосий мақсади – рақамли технологиялар бўйича мутахассислар авлодини тайёрлаш ва дастурлаш бўйича уларга керакли билим ва кўникмаларни беришдир.\nШунинг учун O'zLiDeP ушбу йўналишда “Рақамли Ўзбекистон 2030” дастурини жорий этиш, “катта маълумотлар” (“Big data”), “блокчейн”, “ақлли”, “хавфсиз” шаҳар, “интернет буюмлар” технологияларини кенг жорий қилиш, телекоммуникация инфратузилмасини янада ривожлантириш, ушбу асосда мамлакат ЯИМнинг 30 фоизга ўсиши ҳамда юртимизнинг “рақамли иқтисодиётга тайёрлик” ва “АКТ ривожланиши” халқаро индекслари бўйича илғор давлатлар қаторига киришини таъминлаш тарафдоридир. Мақсадимиз мамлакатдаги барча аҳоли пунктлари ва таълим муассасаларига замонавий оптик толали интернет алоқа тизимини олиб кириш ва интернет хизматлари нархини пасайтириш, ташқи интернет каналлари орқали интернет трафиклари сотиб олиш ва мамлакатга тарқатиш бўйича монополлашувга йўл қўймаслик, аҳоли, тадбиркорлик субъектлари ва давлат органлари ўртасида ўзаро самарали мулоқотни шакллантириш, ортиқча сансалорлик ва бюрократизмнинг олдини олишга қаратилган “Электрон ҳукумат” концепциясини изчил амалга ошириш, давлат органлари ва бошқа ташкилотлар фаолиятининг ахборот ресурслари ва технологияларини янада тараққий эттириш, соҳада давлат-хусусий шерикчилик механизмини ривожлантириш, хусусан, давлат кадастри ишларини юритишнинг тўлиқ рақамлаштирилишини таъминлаш ва мулкни рўйхатдан ўтказиш тартиб-таомилини соддалаштириш каби бир қатор комплекс чора-тадбирларни амалга оширишдан иборатдир.\nХўш, жорий йилнинг ўтган даврида бу борада амалга оширилаётган тизимли ишлар қайси босқичда?\nАйтиш керакки, бугунги кунга келиб, Ахборот технологиялари ва коммуникацияларини ривожлантариш вазирлиги томонидан “Рақамли Ўзбекистон-2030” дастури концепциясини тасдиқлаш буйича Ўзбекистон Республикаси Президенти Фармони лойиҳаси ишлаб чиқилиб, манфаатдор вазирлик ва идоралар билан келишилган ҳолда Вазирлар Маҳкамасига киритилди. Шу билан бирга, Фармон лойиҳаси жорий йилнинг 5 июнида Ўзбекистон Республикаси Президенти Администрациясига киритилди. Таъкидлаш керакки, Концепцияда рақамли технологияларни ривожлантиришнинг асосий йўналишлари белгиланган.\nШуни алоҳида таъкидлаш жоизки, концепцияда белгиланган устувор вазифаларни босқичма-босқич ҳаётга татбиқ этилиши давлат хизматларини рақамли шаклга трансформация қилиш ва ахборот экотизимини ривожлантириш имконини беради. Қолаверса, давлат органлари ва ташкилотлари фаолиятининг очиқлиги ва шаффофлигини таъминлаш, аҳолининг электрон иштироки даражасини оширишга хизмат қилади. Шунингдек, иқтисодиётда ва ҳаётнинг бошқа соҳаларида илғор АКТни фаол жорий этишга, коррупцияга қарши самарали курашишга ёрдам беради. Нуфузли халқаро ташкилотлар ўтказган таҳлилларга қарайдиган бўлсак, рақамли иқтисодиёт ялпи ички маҳсулотни камида 30 фоизга ўстириш, коррупцияни кескин камайтириш имконини беради. Бундан ташқари барча операциялар электрон рўйхатдан ўтилишига, иккинчидан шаффоф бўлишига эришилади. Қолаверса, ишлаб чиқаришда янги IT технологиялар қўлланилиши туфайли маҳсулот ва хизматларнинг таннархи пасаяди.\nАлбатта юқорида айтилган гаплар ўз-ўзидан амалга ошадиган жараён эмас. Бу ҳаракатлар авваламбор давлатда ушбу соҳада катта ислоҳотларни, яхшигина харажатларни ҳамда ахборот технологиялар соҳасида кадрлар тайёрлашни талаб қилади. Шуни ишонч билан айтиш керакки, бугунги Ўзбекистон бу жараёнга тайёр. Вазифалар аниқ. Фақатгина уни биргаликда сифатли ва самарали амалга ошириш керак бўлади.\nпартиянинг Олий Мажлис Қонунчилик\n"Ўзтрансгаз" "Artel" ишлаб чиқарган газ ҳисоблагичларни текинга ўрнатиб беради


Анқара Сурия-Туркия чегарасидаги қочқинларни ҳалокат билан юзма-юз қолдирмоқчи эмас\n28 июн 2022, Тошкент вақти: 17:12\nТуркияга келган қочқинларнинг аксарияти сурияликлардир.\nТуркия суриялик қочқинларни қабул қилиш имкон чегарасига етиб қолган бўлса-да, уларни қабул қилишда давом этмоқчи. Бош вазир ўринбосари Нўъмон Қуртулмушга кўра, Сурия ҳукумат армияси ҳужумларидан қочган ва Туркиянинг Килис шаҳри яқинидаги чегарага етиб келган ўн минглаб одамнинг бошқа қочадиган жойи йўқ.\n“Бу одамлар ё бўмбабўрондан ҳалок бўлиши, ёки биз ўз чегараларимизни очишимиз керак”, деди Туркия бош вазири ўринбосари.\nПрезидент Башар Ассадга содиқ кучлар шу кунларда Ҳалаб шаҳри атрофидаги исёнчилар назорати остида бўлган ҳудудларга ҳужум қилмоқда. Бу ҳужумлар ортидан Сурия-Туркия чегараси томонга 35 мингга яқин одам қочган.\nАввалроқ Европа Иттифоқининг ташқи сиёсат бўйича мутасаддиси Федерика Могерини Анқарани суриялик қочқинларни қабул қилиб олишга чақирган ва “бу ҳуқуқий мажбурият бўлмаган тақдирда ҳам, ахлоқий мажбуриятдир”, деганди.\nЎтган йилнинг ноябрь ойида Европа Иттифоқи қочқинларга ёрдам тариқасида Туркияга 3 миллиарду 300 миллион доллар ажратишга ваъда берган. Туркия шу кунгача хорижлик 2,5 миллион кишига бошпана берган.


Замзамнинг ҳар бир кристали Каъба шаклига ўхшаши маълум бўлди 5-12-2021, 11:13 | Zamin.uz\n07:46 / 12.04.2019\nЗамзам суви кристалларининг шакли сизни ҳам ҳайратга солади. Замзам суви черковларда чалинадиган қўнғироқ овозидан қораяди, азон айтилганда ёки Қуръони карим ўқилганда эса тиниқлашади. Чўлнинг ўртасида тўрт минг йилдирки, бузилмай, ифлосланмай, ичида бегона ўтлар ўсмасдан оқаётган бу муқаддас сув ҳар йили умра ва ҳажга келган миллионлаб мусулмонни тўйдирмоқда. Жаннатдан оқиб келган деб эътиқод қилинадиган Замзам суви ҳақида ТРТ телеканали ҳужжатли фильм тайёрлади.\nУшбу фильмни суратга олиш мобайнида Замзам ва унинг кристаллари ҳақида тадқиқот ўтказган ғайримусулмон олимлар бу булоқнинг сирларидан воқиф бўлдилар. Олмон доктори Кнут Пфайффер (Dr. Knut Pfeiffer) ана шундай олимлардан биридир. Райн дарёси сувидан ичган кишининг куч-қуввати камайганини ҳужжатлар билан тасдиқлаган доктор Пфайффер Замзам сувини тадқиқ этиш натижасида бу сувдан ичган кишининг роҳатланишини исботлади.\nЗамзам сувининг бир пиёласи бир челак сувни тозалайди. Тадқиқотларини чуқурлаштирган олмон доктори ўзини ҳам қаттиқ ажаблантирган бир ҳолни кашф этди. Пфайффер буни шундай изоҳлайди: «Замзам суви ҳар қандай шароитда асл ҳолатини ўзгартирмайди, аммо бошқа нарсаларни ўзгартиради». Олмон олими қуйидагиларни таъкидлайди: «Жуда ажойиб тажриба қилдим. Бир томчи Замзам сувига юз томчи оддий сувдан аралаштирдим. Қарасам, бу сув бутунлай Замзам сувига айланибди.\nКейин бир томчи Замзам сувига минг томчи оддий сувдан аралаштирдим. Бунда ҳам оддий сувнинг ҳаммаси Замзам сувига айланганини кўрдим. Овозлар Замзам сувини ўзгартиради. Тадқиқотларга кўра, Замзамнинг илк отилиб чиққан ердаги иссиқлиги 37°С даражадир.\nҚайси ният билан ичилса, ўша дардга шифо бўладиган ва 66 номга эга бўлган Замзам суви овозларга кўра ўзгариб туради. Буни япон олими Доктор Масура Эмото (Masura Emoto) исботлаган. Замзам суви кристалларини илк марта микроскопда тадқиқ этган Доктор Эмото Замзам сувига турли овозларнинг таъсирини ўрганган. Замзам сувининг молекуляр (кристалл) тартибининг фарқли овозларда ўзгариб туришини ўрганган япон олими бу сув рангининг черковларда чалинадиган қўнғироқ овозидан қорайишини, азон ва Қуръони карим ўқилганда эса тиниқлашишини тасдиқлади.\nТадқиқотларда сувнинг ҳар бир кристали Каъба шаклига ўхшаши ҳам маълум бўлди. Замзам суви ҳақида ёзган китоби Японияда энг кўп сотилган китоблар орасидан ўрин олган Доктор Эмотонинг фикрича, Замзам суви физикавий ва кимёвий хусусиятлари жиҳатидан дунёдаги бутун сувлардан фарқлидир.\nДоктор Эмотонинг айтишича, Замзам суви ўзининг атрофидаги бутун жараёнларни ҳофизасига олади. Унинг таркиби бошқа сувлардан жуда ҳам фарқлидир. Бу унинг дунёдаги бошқа моддалардан устунлигига далолат қилади. «Мусулмонлар хаста одамни даволашда нега Қуръони каримни ўқиб, сувга дам уришларини энди яхшироқ тушунмоқдаман», дейди олим.\nЖаҳон Соғлиқни сақлаш ташкилотининг хулосаси\nБу хулосага кўра, Замзам суви соғлиқ учун фойдали сувдир. Америкада ўтказилган тадқиқотларга кўра, дунёдаги микроорганизм ва бактериялар бўлмаган ягона сув Замзам сувидир. Оврўпадаги лаборатория тадқиқотлари эса юқумли касалликларга қарши таъсирчан бўлган Замзам сувида углеводород ва олтингугурт моддаларининг бошқа сувлардагига нисбатан камроқ миқдорда эканлигини ва бу сувнинг тўйдириш хусусияти жуда катта эканлигини кўрсатган.\nМанба: Islom.uz «Замин» янгиликларини «Вконтакти»да кузатиб боринг\nЯнгиликлар » Ҳаёт тарзи » Замзамнинг ҳар бир кристали Каъба шаклига ўхшаши маълум бўлди


ЭРКАКЛАР vs АЁЛЛАР: онлайн савдода ким серхаражат? - Terabayt.Uz\nЭРКАКЛАР vs АЁЛЛАР: онлайн савдода ким серхаражат?\nКоронавирус пандемияси шароитида кўп нарсалар қатори харидлар ҳам онлайн усулга ўтиб кетди. Хўш, бунда интернет орқали кимлар – эркаклар ёки эркаклар кўпроқ харид қилишига ҳеч қизиқиб кўрганмисиз?\n«Русский Стандарт» банкининг навбатдаги тадқиқоти натижалари бунга аниқлик киритади, деб ёзади РИАН. Мазкур банк 2020 йилнинг биринчи ярмида банк карталари орқали онлайн ва офлайн операциялар ҳолатини маълум қилган.\nБанк маълумотларига кўра, россиялик эркаклар интернет орқали харидларга аёллардан кўра 30 фоизга кўпроқ пул сарфлашар экан. «Транспорт ва саёҳат» бўлимидаги барча операцияларнинг 53 фоизи эркаклар ҳиссасига тўғри келган. «Хобби» бўлимида эркаклар харажатлари аёллларникидан 60 фоизга, «болалар учун товарлар» бўлимида 62, «маиший хизматлар» бўйича эса 64 фоизга кўпроқ бўлиб чиққан. Аёллар харажатлари фақат битта – «супермаркетлар» бўлимида эркакларникидан ошиб, 52 фоизни ташкил этган.\nБалки ишонмассиз, лекин офлайн харидлар борасида ҳам эркаклар сарфлари аёлларникидан катта бўлиб чиқибди. Лекин бу ерда фарқ сал камроқ – эркаклар ўртача 23 фоизга кўпроқ офлайн операцияларни амалга оширишган.\nЎҚИНГ: ОЎЮ ва академик лицейларда таълим онлайн тарзда давом этадими?\n#интернет #онлайн дўкон #онлайн харид


Тошкент метроси Юнусобод йўналишининг 2-босқичида бунёдкорлик ишлари тугатилди | Ўзбекистон Республикаси Транспорт Вазирлиги\nТошкент метроси Юнусобод йўналишининг 2-босқичида бунёдкорлик ишлари тугатилди\nЯнгиликлар 15 Jun 2020 4897\nУзунлиги 2,9 километр бўлган "Туркистон" ва "Юнусобод" метро бекатларида қурилиш-монтаж ва пардозлаш ишлари ниҳоясига етиб, "Шаҳристон" бекатига уланди. Метро поездларининг синов тариқасида ҳаракатланиш ишлари амалга оширилди.\nТошкент шаҳрида аҳоли учун қулай шароитлар яратиш, сифатли транспорт хизматлари кўрсатиш қамровини ошириш ҳамда дунёнинг ривожланган давлатларидан қолишмайдиган замонавий метрополитен тизимини ривожлантириш борасида кенг қамровли ишлар олиб борилмоқда. Кўчалардаги тирбандликларнинг олдини олишда метро энг қулай транспорт воситаси ҳисобланади.\nМаълумки, Юнусобод тумани Тошкент шаҳри аҳоли жойлашуви бўйича энг зич ҳудудларидан бири ҳисобланади. Шу боис ушбу туманда 2001 йилнинг август ойида 7,6 километрлик 6 та бекатдан иборат “Юнусобод” ер ости метро йўлининг 1-босқичи ишга туширилган эди.\nПрезидентимиз Шавкат Мирзиёевнинг ташаббуси билан 2016 йилнинг декабридан эса "Ўзбекистон темир йўллари" акциядорлик жамияти томонидан “Юнусобод” линиясининг "Юнусобод" ва "Туркистон" бекатларигача бўлган узунлиги 2,9 километрдан иборат битказилмай қолган ҳудудида бунёдкорлик ишлари бошлаб юборилган эди.\nУшбу лойиҳа "Ўзбекистон темир йўллари" АЖнинг "Кўприкқурилиш трести" унитар корхонаси тизимидаги 67-Кўприкқурилиш отряди мутахассислари томонидан бажарилди. "Тошкент метро лойиҳа" масъулияти чекланган жамияти лойиҳалари асосида бунёдкорлик ишлари бажарилган объектнинг умумий қиймати 103,8 миллион АҚШ долларини ташкил этади.\nТаъкидлаш лозимки, ушбу лойиҳани ер ости туннел қисмини бурғулаш ишлари Марказий Осиёда илк бор қўлланилган Германия технологияси асосида механизациялаштирилган комплекс ёрдамида қазилиши, ҳамда юқори сифатли темир-бетон тюбинглар ўрнатилиши билан аҳамиятлидир. Ҳар бир бекат комплекс қурилишида монолит бетон услуби қўлланилди.\nҚурувчи мутахассислар томонидан ер ости туннел қисмини ўнг ва чап йўналиши бўйича бурғилаш ишлари 100 фоиз бажарилиб, "Шаҳристон" бекатига уланди. Туннель қисмининг ўнг ва чап йўналиши бўйича коммуникация (электр ва алоқа кабелларни тортиш) ишлари якунланди. Объектдаги "Туркистон" ва "Юнусобод" метро бекатларида қурилиш-монтаж ва пардозлаш ишлари ҳам якунига етди, ҳамда бекатларнинг 4 томонли пиёдалар ўтиш йўлаклари тўлиқ қуриб битказилди. Ер ости туннель қисми ва бекатларнинг ўнг ва чап йўналишларида 2,9 километрдан иборат темир йўлларни ётқизиш, электр ва алоқа ўтказгичларини (кабеллар) ўтказиш ишлари бажарилиб, ушбу ётқизилган темир йўлдан метро поездлари синов тариқасида ҳаракатланди.\n"Туркистон" ва "Юнусобод" бекатлари безакларида Ўзбекистонда ишлаб чиқарилган замонавий қурилиш хомашёларидан фойдаланиб, IT русумидаги турникетлар, ер ости туннель қисми ва бекатларида эса электр тежамкорли ёритиш чироқлари ўрнатилди.\nШунингдек, бекатлар таркибидаги нимтортиш электр станцияларида замоновий ва тежамкор электр трансформаторлари ўрнатилганлиги электр энергиясини сифатли ва узлуксиз етказилишини таъминлашга хизмат қилади. Эътиборлиси, қурувчиларимиз томонидан имконияти чекланган, кўзи ожиз йўловчилар учун ҳам бекатлар платформасида қулай ва хавфсиз махсус бўртиб чиққан тактил плиткалар ётқизилганлиги поезд вагонларига чиқишда қўшимча хавфсизликни таъминлаш имконини беради. Шунингдек, бекатларга тушиш ва чиқиш зиналарида ногиронлар аравачаси билан кириб чиқишда фойдаланиладиган замонавий қияли электромобил аравачалари билан жиҳозланганлиги имконияти чекланган йўловчиларнинг зиналардан тушиш ва кўтарилиши учун қўшимча қулайлик яратади.\nТошкент метрополитенининг Юнусобод линияси 2-босқичи қурилишида Германия ҳамда Италия давлатларининг жаҳонга машҳур корхоналарида ишлаб чиқарилган замонавий қурилиш техникаларидан ҳам унумли фойдаланилди. 2 та 220 тонналик юкни кўтарадиган занжирли кран, 3 та 70 тонналик юқори аниқликдаги (телескопик) автокран, ишлаб чиқариш қуввати соатига 20 ва 40 куб метрни ташкил этувчи мобил бетон заводлари, металлопрокатга ишлов берувчи 14 та қурилма, иккита ўта оғир, 350 тонналик юкларни ташувчи автоулов ҳамда қурилиш қозиқлари қоқадиган ва бурғилаш ускуналаридан ер ости бекати ҳамда линияларини қуришда унумли фойдаланилди.\n"Туркистон" бекати ўзига хос кўркам дизайни бўйича Тошкент метрополитенининг ҳеч бир бекатини такрорламайди. Ушбу бекатнинг чап ва ўнг томонидан иккитадан тўртта кириш йўлаги қурилди ва атрофи ободонлаштирилиб, замонавий мониторлар ўрнатилди. Ҳар томонлама қулай чиптахона ва замонавий электрон турникетдан фойдаланиш ҳам йўловчилар вақтини тежаш учун қўшимча имконият яратади.\nБекатнинг ички қисми оппоқ мармар плиталар билан безатилган бўлиб, 100 метрлик перрон ва унда 2 қатор оқ мармар тошлар билан пардозланган устунлар ўрнатилган. Бекат деворининг бир томонига Ўзбекистонга қўшни бўлган Қозоғистон, Тожикистон, Қирғизистон ҳамда Туркманистон давлатларининг диққатга сазовор жойлари, тарихий масканлари, иккинчи томонига эса юртимизнинг қадимий Бухоро, Самарқанд, Хоразм, Қашқадарё, Сурхондарё, Жиззах, Сирдарё ва Тошкент шаҳарлари ҳамда Фарғона вилоятининг тарихий мақбаралари, муқаддас қадамжолари мозаика кўринишидаги суратлар ишланган.\nБекатнинг ҳар бир ҳудуди тўлиқ кузатув ва хавфсизлик камералари, замонавий кондиционерлар ҳамда ҳаво вентиляторлари ва товуш чиқарувчи техникалар билан жиҳозланган. Бекатларга кириш ва чиқиш ҳудудларида йўналиш белгилари ўрнатилди.\n"Юнусобод" бекати "Туркистон" бекатига нисбатан қурилиши ва безак бериш учун ишлатилган материаллар ранги ва кўриниши ҳамда дизайни бўйича бироз фарқ қилади. Икки бекат кўриниши ва кўркам фасади бир-бирини мутлақо такрорламайди. Яъни "Юнусобод" бекатининг ички қисми ҳамда 100 метрлик перрон ўзига хос қия шаклида бунёд этилган. Қўшимча кўркамлик берадиган бу жиҳат перрон ўртасидан бир қаторлик нақшинкор устунларнинг дид билан бунёд этилгани муҳташам бекатни янада кўркам қиёфа касб этишини таъминлайди.\nБекатга кириш қисмида Тошкент шаҳрининг замонавий ва қадимий кўриниши акс этган тасвирий ойна кўринишидаги суратлар ўрнатилган. Бекатнинг икки томони эса 6 та замонавий монитор билан жиҳозланган.\nТаъкидлаш лозимки, Юнусобод линияси янги бекатлар билан ҳисоблаганда 8 та бекатдан иборат. Аҳмад Дониш кўчасида қурилган "Туркистон", "Юнусобод" ҳамда мавжуд "Шаҳристон", "Бодомзор", Минор", "Абдулла Қодирий", "Юнус Ражабий" "Минг ўрик" дан иборат. Ушбу йўналиш "Юнус Ражабий" бекатидан Чилонзор йўлининг "Амир Темур" ҳамда "Минг ўрик" бекатидан эса Ўзбекистон йўлининг "Ойбек" бекатига уланади. Ушбу линиянинг янги бекатлари фойдаланишга топширилгач бир кунда "Юнусобод" бекатида қўшимча 5 минг йўловчига, "Туркистон" бекатида эса 2 ярим минг йўловчига хизмат кўрсатилади.\nМаълумот учун: "Ўзбекистон темир йўллари" АЖ томонидан пойтахтимизда бунёд этилаётган Тошкент ҳалқа метро линиясининг биринчи босқичи бўлган Дўстлик-2 – Қўйлиқ йўналишида лойиҳада белгиланган жами 7 та станция ҳамда 11 километр йўллар тўлиқ қуриб битказилган эди.


Томскдаги ўзбеклар коронавирусга қарши курашаётган шифокорларга бепул ош тарқатмоқда\n13:38 09.11.2020 (Янгиланган 13:46 09.11.2020)\nШифокорлар учун ош “Дўстлик” ўзбек маданий ташкилоти кўнгиллилари томонидан тайёрланмоқда. Таомнинг биринчи порцияси 2 ноябрь куни пиширилган бўлиб, тўрт кун ичида 1600 та овқат солинган контейнер тарқатилган.\nТОШКЕНТ, 9 ноя — Sputnik. Россиянинг Томск шаҳрида ўзбек диаспораси вакиллари коронавирус беморларини даволашга ихтисослашган касалхоналарнинг ходимларига ош пишириб тарқатмоқда.\nТV2 нашри хабарига кўра, кўнгиллилар шифокорларни миллий таом билан икки ҳафта сийлашни режалаштирган.\nУзбеки из томской диаспоры готовят плов и угощают им медиков\nШифокорлар учун ош “Дўстлик” ўзбек маданий ташкилоти кўнгиллилари томонидан тайёрланмоқда. Таомнинг биринчи порцияси 2 ноябрь куни пиширилган бўлиб, тўрт кун ичида 1600 та овқат солинган контейнер тарқатилган. Шунингдек, улар яна икки минг порция ош, шунча салат ва 600 та нон тайёрлашни режа қилган. Ош шаҳардаги 11 та касалхонага тарқатилмоқда.\nТаъкидланишича, ушбу ғояни Ўктам Маҳмудов билдирган, диаспоранинг қолган аъзолари ва унинг раҳбари Саматулла Рўзиев якдиллик билан қўллаб-қувватлаган. Томсклик ўзбеклардан сўнг Омск ва Кемеровадаги диаспора ҳам тиббиёт ходимларини тушлик билан меҳмон қилишни бошлаган.\n“Инсоният учун ўз кучи ва соғлиғини, шунингдек, ҳаётини бериб, тиним билмаётган инсонларга ҳурматда бўлайлик. Ойлик бу бошқа, бу меҳнат учун ҳақ. Бундай усулда миннатдорчилик билдириш эса бошқача. Шифокорлар хурсанд, биз ҳам уларга яхшилик қилганимиздан шодмиз. Бу каби оғир вазиятда бир-биримизга ёрдам беришимиз муҳимдир”, — дейди Саматулла Рўзиев.\n“Ҳозирги мураккаб, бундай оғир шароитларда ишлаётган тиббиёт ходимларимизга ёрдам кўрсатаётган лоқайд бўлмаган ва миннатдор кишиларнинг мададини ҳис этиш ёқимли”, - деди шаҳарнинг Тез тиббий ёрдам касалхонаси бош ҳамшираси Светлана Мишкина “Томск” телевидениесига берган интервьюсида.\nҚайд этиш жоизки, аввалроқ ўзбек дипломатлари Москва шифокорларига ош тарқатишган эди. "Ҳаётни сақлаб қолганингиз учун ташаккур!" шиори остида мазали таомларнинг бир қисми Москвадаги турли тиббиёт муассасаларида ишлайдиган кўплаб шифокорларга топширилган эди.\nДекабрда қандай об-ҳаво кузатилади\n13:19 30.11.2020 (Янгиланган 13:24 30.11.2020)\nДекабрда ёғингарчилик ёмғир, қор кўринишида бўлади. Ўзбекистон бўйича ёғингарчиликли кунлар ўртача 5 кундан 13 кунгача ташкил қилиши мумкин.\nТОШКЕНТ, 30 ноя — Sputnik. Ўзгидромет қиш фаслининг биринчи ойи декабрда об-ҳаво қандай бўлиши ҳақида маълумот берди.\nДастлабки маълумотларга кўра, бу йилги декабрь ҳарорат кўрсаткичлари бўйича ўртача кўп йиллик қийматларга яқин бўлиши кутилмоқда.\nОй давомида ҳароратнинг кечаси 0-5 даража совуқдан 2-7 даража илиққача, кундузи 0-5 даража илиқдан 10-15 даража илиққача ўзгариб туриши кутилмоқда.\nРеспубликанинг шимолида тунда 8-10 даража совуқ бўлиши мумкин. Ойнинг иккинчи ярмида эса 12-15 даража совуқ бўлиши мумкин.\nДекабрда ёғингарчилик ёмғир, қор кўринишида бўлади. Ўзбекистон бўйича ёғингарчиликли кунлар ўртача 5 кундан 13 кунгача ташкил қилиши мумкин. Бир кеча кундузда максимал ёғинлар миқдори суткалик меъёрдан анча кўп бўлиши мумкин.\nБу йилги декабрда ойлик ёғинлар миқдори меъёр атрофида, айрим жойларда меъёрдан юқори, шимолда эса айрим жойларда меъёрдан паст бўлиши кутилмоқда (Тошкентда декабрь ойи учун ёғинлар 59 мм ни ташкил қилади). Ёғингарчилик ой давомида вақти-вақти билан кузатилади.\nоб-ҳаво, Ўзгидромет, Ўзбекистон\nПедагог ходимлар маошига устама тўланади\n10:04 30.11.2020 (Янгиланган 10:05 30.11.2020)\nЎзбекистонда "Педагог мақоми" жорий этилади ва ушбу мақомга эга бўлган шахсларга муайян ҳуқуқ ва мажбуриятлар берилади.\nТОШКЕНТ, 30 ноя - Sputnik. Ўзбекистонда яқин вақт ичида ўқитувчи ва мураббийлар маошига қўшима тўловлар жорий этилади. Бу ҳақида Норматив-ҳуқуқий ҳужжатлар порталида жойлаштирилган янги қонун лойиҳасида айтиб ўтилган.\nЯнги қонунда, Ўзбекистонда "Педагог мақомини" жорий этиш ва ушбу мақомга эга бўлган шахсларга муайян ҳуқуқ ва мажбуриятлар бериш, шунингдек уларни ижтимоий ҳимоя қилиш тартиби белгиланган.\nПедагог мактаб ислоҳотлари ҳақида: тўққизинчи синф ўқувчиларини илгари бошқариш қийин эди\nИккинчидан, педагог ходимнинг меҳнатига ҳақ тўлаш тартиби белгиланган. Хусусан, биринчи тоифали ўқитувчилар учун БҲМнинг 30%, олий тоифали ўқитувчилар учун - 50 % миқдорида қўшимча тўлов тўлаш назарда тутутилган. Ундан ташқари ўқитувчини иш стажига, илмий даражасига қараб ҳам унга устамалар тўлаш айтиб ўтилган.\nУчинчидан педагог ходимнгинг соғлигини ҳиммоя қилиш, малакасини ошириш, ўқ касбига боғлиқ бўлмаган ишларга жалб қилмаслик масалалари ҳам айтиб ўтилган.\nЭслатиб ўтамиз, Ўзбекистон президенти Шавкат Мирзиёев сўнгги бир неча йил давомида ўқитувчилар маошини, уларнинг жамиятдаги мавқеини ошириш ҳақидар бир неча бор айтиб ўтган эди.


15:33 / 12.05.2017\nЭслатиб ўтамиз, олдинроқ, машғулотлар пайтида бразилиялик футболчи ва мураббий ўртасида жанжал юзага келганди. Унсуэ Неймарга кўрсатма берган, футболчи эса уни норозилик билан қабул қилган. Унсуэ унга кўпроқ эътиборини футболга қаратишини, агар шу таҳлид давом этадиган бўлса, Роналдиньога ўхшаб тез сўниб қолишини айтган. Неймар эса бунга жавобан: «Агар у жамоада қолса, мен кетаман!», дея қичқирган.\nШунга қарамай, каталонияликлар раҳбарияти бу вазиятдан хавотирга тушаётгани йўқ.\nМаълумот учун, Унсуэ дарвозабон сифатида фаолият олиб борган. Карьерасининг асосий қисмиини «Севилья»да ўтказган кипер фаолиятини якунлагач, Франк Райкаард ва Пеп Гвардиола давридаги «Барселона»да дарвозабонлар мураббийи сифатида ишлаган. Кейинроқ «Нумансия» ва «Расинг» клубларини бошқарган, Луис Энрикега «Сельта»да ёрдам берган ва шундан сўнг яна «Барселона»га қайтганди.\nБарселона Неймар Унсуэ\nЕЧЛ. Мессининг дубли "Барселона"ни чорак финалга олиб чиқди


« Жаслик» – УЯ 64-71 – Huquqbon\nKalit so'z: « Жаслик» – УЯ 64-71\nРадио ходимининг: «Бирор бир қийноқ ëки бошқа ҳолатлар кузатилганми?” деган саволига қизим: “Жисмоний қийноқлар қўлланилмаган¸ лекин руҳий қийноқлар тинимсиз бўлиб турибди. Ҳаттоки мажбурлаб “менга нисбатан қийноқ ўтказилмаяпти” деб ëздириб олишган. “Мен ëзмайман бунақа нарсани” деб норозилик билдирсалар¸ “Сен бола-чақангни ўйлагин. Агар ëзмайдиган бўлсанг¸ ўзингга қийин бўлади” ¸ деган гаплардан кейин ëзиб берган” деб жавоб берибди. Continue reading ««Биз учун инсон қадри бир «пуф»ча ҳам эмас!»» →\nTagged « Жаслик» – УЯ 64-71Leave a comment\nMart 6, 2012 huquqbon\nБиз айтаётган Шавкатларнингбири зоминлик ёки ўратепалик, – баъзилар у 1957 йилнинг 24 июлида Жиззах вилоятининг Зомин туманида туғилган дейишса, бошқалар Тожикистоннинг Ўратепа шаҳрида таваллуд топган, деб ишонтиришга ҳаракат қилишади. Continue reading «ИККИ ШАВКАТ» →\nTagged « Жаслик» – УЯ 64-71, Шавкат МирзиёевLeave a comment\nIyun 12, 2011 huquqbon\nАссалому алайкум Маҳкамжон!! Шу кеча-ю кундузда мен бир танишим билан Юсуф Жума масаласида фикр алмашдим. Мен унинг исмини ошкор қила олмайман: биз шунга келишганмиз. Танишимнинг исмини мен шартли равишда Тошматбек деб атайман. Мана менинг хатим: Continue reading «Исёнкор шоирнинг” найранглари» →


Эрдўған: Асад президент бўлиб қолар экан, Сурия ихтилофини ҳал қилиб бўлмайди\nТуркия президенти Ражаб Тоййиб Эрдўған Reuters ахборот агентлигига берган интервьюсида Башар Асад Сурия президенти бўлиб қолар экан, Сурия ихтилофини ҳал қилиб бўлмаслигини айтди.\n"Асад Суриядаги вазиятни ҳал қилишнинг ечими ҳисобланмайди. Ечим пайдо бўлиши учун Сурияни Асаддан халос этиш керак", деб айтди Эрдўған. Унинг айтишича, "Асад ҳокимият тепасида қолар экан, ечимни яратиб бўлмайди".\nБундан ташқари, Эрдўған "Владимир Путин, Дональд Трамп, Туркия, Эрон, Саудия Арабистони, Қатар Сурияда ечимни топишга уринишда фаол роль ўйнаганини" таъкидлаб ўтди. Унинг айтишича, "барча бирлашиб, Сурияга ўз ечимини қабул қилишда ёрдам бериши мумкин".\n"Асад юз минглаб одамларни ўлдирди ва менинг давлатимда 3 млн қочқин, Ливанда 1,5 млн қочқин, Иорданияда эса 1 млн қочқин бор ва бу одамлар ўз юртларидан қочганлар", деб айтди Эрдўған. Эрдўғаннинг қўшимча қилишича, Асад бу кўргуликларнинг сабабчисидир ва шу туфайли Сурия халқига етакчи танлашга имкон бериш керак. Ахборот агентлигининг таъкидлашича, Эрдўған Асаднинг ўрнини эгаллайдиган кўплаб номзодлар борлигига ишончи комил.\nСурия Башар Асад Эрдўған


19:33 / 03.03.2017\nАҚШдаги авлиё Франциск мактабининг васийлик кенгаши 2012 йилда 15 минг долларни Snap ижтимоий тармоғига инвестиция қилди. Бу ўқувчилардан бирининг ота-онаси томонидан берилган маслаҳатдан сўнг қилинган.\nКеча эса мактаб компаниядаги ўз улушининг учдан икки қисмини 24 миллион долларга сотиб юборди. Snap ўз акцияларини NYSE’да бир қоғоз учун 17 доллар нархи бўйича жойлаштирди. Савдоларнинг биринчи куни якунига кўра, компаниянинг биржадаги айланиши 44 фоизга ўсди, унинг қиймати эса 30 миллиард доллардан ошиб кетди.


9 июнь – Халқаро архивлар куни муносабати билан.\n05-06-2020 | 17:53 223 Arxiv yangiliklari\nУСТОЗ-ШОГИРТ АНЪАНАСИ – МИЛЛИЙ ҚАДРИЯТ.\nМустақиллик йўлида дадил бораётган Ўзбекистоннинг бугунги кунида ёшларини камолотга интилиш маънавий қадриятларни тиклаш ва Ватанга садоқат туйғуларини ўстиришда ўлкан тадбирлар олиб борилмоқда. Ўзбек халқнинг ўтган аждодлари томонидан яратилиб мерос бўлиб қолган маданий бойликлари хазинасига халқ орасидаги устоз-шогирт анъаналарини ҳам киритиш мумкин. Бу нодир анъана мамлакатни юксалтиришда беқиёс ўрин тутади.\nИнсон ўзи қизиқиб танлаган соҳанинг устаси бўлса, онгли ҳаёт кечириш учун зарур моддий истаклар (ризқ-насиба бутунлиги, дастурхон тўкинлиги, қулай шарт-шароит) ва маънавий эҳтиёж (покланиш, ҳаётдан мазмун ва ҳаловат топиш) уйғунлигига эришади. Истиқлол йилларида Ўзбекистонда тараққиётнинг барча соҳаларида амалга оширилаётган туб ўзгаришлар халқимизнинг эзгу интилишлари негизи – Баркамол авлод орзусини рўёбга чиқаришга хизмат қилмоқда.\nЗеро, Президентимиз Ш.Мирзиев таъкидлаганидек, “Устозига, отасига, нуронийларига ҳурмат кўрсатмаган инсоннинг келажаги бўлмайди!” . Дарҳақиқат, мамлакатимиз тарихини сўнги даврларига назар ташлар эканмиз, собиқ иттифоқ даврида юртимизда барча соҳалар қаторида маданий бойликларимиз асосини таминлашга хизмат қилувчи соҳа ҳисобланган архив ишига бўлган эътиборсизлик оқибатида соҳа жамиятда ўз ўрнини йўқотган эди. Шунингдек, соҳа вакилларининг аксариятининг ёши ўтган кишилардан иборатлиги ҳеч кимга сир эмас, шундай экан, устоз-шогирт каби асрий анъаналар ҳусусида сўз юритишнинг хожати ҳам йўқлиги барчамизга аён. Мамлакатиз истиқлолга эришган дастлабки йилларидан давлат ва жамият қуришнинг барча соҳаларида кенг кўламли ислоҳатлар амалга оширилиб, архив иши соҳасида ҳам жуда катта ислоҳатлар амалга оширилди. Жумладан, Республикамизда архив ишини такомиллаштиришга қаратилган қатор қонун, қарор ва меъёрий ҳужжатлар ишлаб чиқилиб фаолиятга тадбиқ этилди. Ҳудудларда архив муассасалари ташкил этилди, мавжудларига янги бинолар қурилди, уларнинг моддий техник базаси янгилади. Шу билан бирга, соҳада кадрлар салоҳиятини оширишга қаратилган тадбирлар амалга оширилмоқда. Ҳусусан, биргина Навоий вилояти архив иши ҳудудий бошқармаси тизимидаги архив муассасаларида миллий қадриятимиз сифатида қадимдан ривожланиб келган “устоз-шогирт” анъанаси асосида соҳа вакиллари вилоятда архив ишини ривожлантириш йўлида меҳнат қилиб келмоқдалар. Бугунги кунда вилоятимиз архив муассасалари ходимларининг ўртача ёши 24-25 ёшни ташкил этиб, ёш кадрларни соҳа тараққиёти йўлида тўғри йўналтириш мақсадида “устоз-шогирт” анъанаси асосида малакали ходимларга бириктирилган. Соҳа ривожини таъминлашда муҳим омил бўлиб хизмат қилаётган “устоз-шогирт” анъанасининг биргина далили сифатида Бошқарма бошлиғи Бекова Сайёра Саидовнанинг сай-ҳаракатлари билан унинг шогирдлари бугунги кунда жамиятимизнинг бошқа соҳаларида ҳам устозидан олган билим ва кўникмалари асосида етук салоҳиятли раҳбар сифатида фаолият юритиб келмоқдалар. Шунингдек, соҳада фаолият юритаётган раҳбарлар контенгентининг 80 фоизи 25-30 ёшдаги раҳбарлардир. Соҳада фаолият юритиб келаётган раҳбарлар ва ходимларнинг барчаси С.Бекованинг шогиртиман дея фахрланади десам муболаға бўлмайди. Шу жумладан, шогиртлар қаторида менинг ҳам борлигим мен учун юксак фахрли масъулият юклайди десам, адашмаган бўламан чунки, устознинг берган билим ва кўникмалари, энг асосийси билдирган ишончини оқлаш, эл-юрт олдида устозим номига доғ тушурмаслик каби катта масъулият турибди. Мен олийгоҳни тамомлагач бир муддат Хатирчи тумани иқтисодиёт коллежида ўқитувчилик қилдим ҳамда Навоий вилояти архив иши ҳудудий бошқармасида бош мутахассис лавозимида иш бошладим. Бошқармадаги меҳнат фаолиятим давомида С.Бековадан кардрлар фаолиятини ташкил этиш, ижро интизоми ва иш юритиш маҳорати шунингдек, ўз касбига бўлган ҳурмат, муомила маданияти каби эзгу фазилатларни ўрганишга сидқи дилдан ҳаракат қилдим. Бугунги кунда вилоят давлат архивининг директори лавозимида ишлаб келмоқдаман.\nИш фаолиятим давомида юзага келган муаммоли вазиятлардан устоздан олган билим ва кўникмаларга таянган ҳолда оқилона чиқиб кетишга ҳаракат қиламан.\nБиламизки, устоз деган шарафли номга сазовор бўлиш ҳар кимга ҳам насиб этмаган. Бу улуғ номни олиш учун кўп йиллар давомида мураккаб синовлардан ўтиши лозим бўлган. Кўплаб мутахассислар орасида бу шарафли номга камдан-кам инсон муяссар бўлган.\nТуркий халқлар қадимий маданиятининг жаҳон тараққиётидаги ўрни салмоқлидир. Хуросон, Моварауннаҳр, Афросиёб, Сўғдиёна, Марокант, Турон, Туркистон ва бошқа жойлар бутун дунёга машҳур бўлиб, табаррук бу заминда Аҳмад Яссавий, Ал-Беруний, Ал-Форобий, Ибн Сино, Маҳмуд Қошғарий, Алишер Навоий сингари буюк алломалар ҳамда Спитамен, Широқ, Муқанна, Жалолиддин Мангуберди, Маҳмуд Таробий, Соҳибқирон Амур Темур ва темурийзодалардек жасур ўғлонлар дунёга келдилар. Улар ўз халқининг бахт-саодати, маданияти учун жисман ва маънан курашдилар. Шунинг учун ҳам жаҳон аҳли уларнинг эзгу амалларини олқишлаб, ҳануз табаррук зотлар дея ўз қалбларида муқаддас тутмоқдалар. Улар, айниқса ёшларнинг тарбиясига, ҳунар ва илм олишига катта эътибор берганлар ва бунга доимий равишда чақириб келдилар.\nҚадимда миллий анъана бўйича шогирдликнинг ўзига хос одоб-ахлоқ қоидалари бўлган. Чунончи, Ҳусайн Воиз Кошифий бундай дейди: «Агар сендан шогирдлик одоби нечта, деб сўрасалар, еттита дегин. Аввало, ўз ишига яхши муносабатда бўлиш, яъни ўз касбини севиш; ўз касбига эътиқод қўйиш ва унга ишониш; устоз олдида ҳақсевар бўлиш, ўз ножўя одатларини тарк этиш; кўриш лозим бўлмаган ҳамма нарсалардан нигоҳини олиб қочиш; эшитиш мумкин бўлмаган барча нарсаларга қулоқ солмаслик; барча нолойиқ ишлардан қўл тортиш; устозига зид бўлган кишилар билан муомала қилмаслик. Агар шогирдликнинг асослари нечта деб сўрасалар, олтита дегин: ростгўйлик, вафодорлик, масъулиятлилик, насиҳатни қулоққа олиш, озор бермаслик, сир сақлаш. Шогирдликнинг энг яхши хислати нима деб сўрасалар, поклик деб жавоб берилади. Шогирдликнинг ноёб гавҳари нима деб сўрасалар, ҳамкасб дўстларини хушнуд этиш деб жавоб бергин»\nБинобарин соғлом авлод тарбияси фақат жисмоний жиҳатдан чиниққан, камол топган ёшларнигина эмас, шунингдек, шарқона ахлоқ-одоб ва умумбашарий маънавий қадриятлар асосида тарбия топган инсонни ҳам кўзда тутмоғи лозим.\nЗеро буюк аллома А.Авлоний айганидек: тарбия биз учун ё ҳаёт, ё мамот, ё нажот, ё ҳалокат, ё саодат, ё фалокат масаласидир.


Кекса киши бозорда вафот этган куни унинг шахсини аниқлашнинг имкони бўлмаган эди. Тўғрироғи, ҳуқуқ-тартибот органлари бу ҳодиса ҳақида муносабат билдиришни, марҳумнинг кимлигини айтишни истамаганди.\nНиҳоят “Озодлик” мухбири марҳум ҳақида маълумот олишга муваффақ бўлди. “Мазлум” инсон ҳуқуқлари ташкилоти вакили Анвар Тўрахўжаевнинг маълум қилишича, марҳум Чилонзор тумани “Чархи камолон” маҳалласида истиқомат қилган 65 ёшли Аҳмаджон Турдиевдир. У 28 март куни Чорсу бозорига харид қилиш мақсадида борган. А.Турдиев бозорда андижонлик бир аравакаш йигитга милиция ходимининг тазйиқ ўтказиб турганини кўриб, милиционерни инсофга чақирган. Милиционер А.Турдиевдан можарога аралашмасликни талаб қилиб, зарба берган. Натижада отахон аравага йиқилган. “Сенга тарбия берган ота-онанга минг лаънат”, дея ўрнидан турган чоғда милиция ходими яна бир зарба берган. А.Турдиев ўн метрча юриб ерга йиқилган ва оғзи-бурнидан қон келган. Воқеага гувоҳ бўлиб турганлар милиция ходимига “уни ўлдириб қўйдинг-ку, ўрнидан турғиз”, деганда, у “ўлса ўлиб кетавермайдими, битта одам ўлса ҳеч нарса қилмайди”, дея жавоб берган.\nБу тафсилотларни мазкур воқеага гувоҳ бўлган бошқа фуқаролар ҳам тасдиқлади. Бироқ ҳуқуқ-тартибот ходимлари воқеанинг бундай ривожланганини рад этмоқда. Уларнинг таъкидлашича, отахон ўз ажали билан - бозорда йиқилиб ўлган.\nМарҳумнинг акаси Ниғмонжон Турдиевнинг билдиришича, улар бозорда эрталаб соат 8-9 ларда милиционер кимнидир уриб ўлдирганини одамлардан эшитган. Бу вақтда ўлган одам ўзининг укаси эканини билмаган. Фақат соат 17 ларда марҳумнинг оила аъзоларига хабар етказилган. Ҳуқуқ-тартибот ходимлари А.Турдиев юрак хасталиги оқибатида вафот этганини айтишган.\nМарҳумнинг ён қўшниси ва қадрдон дўсти Турғун Абдуллаевнинг айтишича, А.Турдиев жуда соғлом инсон бўлган. Маҳаллада ва ишхонасида уни “полвон” деб аташган.\n“Мурдани ўзим кўрдим. Унинг пешонаси бурни аралаш кўкариб кетган эди. Кўкрагида ҳам қонталаш излари кўзга кўриниб турарди. Ҳаммаёғи моматалоғ эди”, деди Т.Абдуллаев.


Ўзбекистонда бугун ёғингарчиликсиз, илиқ об-ҳаво кутилмоқда — Sof.uz\nЎзбекистонда бугун ёғингарчиликсиз, илиқ об-ҳаво кутилмоқда\n23.02 07:24 58 Ўзбекистон\n«Ўзгидромет» хизмати 23 февраль, чоршанба куни республика бўйлаб кузатиладиган об-ҳаво маълумотини эълон қилди.\nУнга кўра, Тошкент шаҳрида ҳаво ўзгариб туради, ёғингарчилик кутилмайди. Шамол шарқдан 3–8 метр/секунд тезликда эсади. Ҳарорат кечаси 6–8 даража илиқ, кундузи 14–16 даража илиқ бўлади.\nҚорақалпоғистон Республикаси, Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 0–5 даража илиқ, кундузи 12–17 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 2–7 даража илиқ, кундузи 12–17 даража илиқ бўлади.\nТошкент, Сирдарё вилоятларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 4–9 даража илиқ, кундузи 13–18 даража илиқ бўлади.\nСамарқанд, Жиззах вилоятларида ҳаво ўзгариб туради, баъзи жойларда ёмғир ёғади. Шамол шарқдан 7–12 метр/секунд тезликда эсади. Ҳарорат кечаси 4–9 даража илиқ, кундузи 13–18 даража илиқ бўлади.\nҚашқадарё, Сурхондарё вилоятларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 4–9 даража илиқ, кундузи 15–20 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5–10 метр/секунд тезликда эсади. Ҳарорат кечаси 2–7 даража илиқ, кундузи 12–17 даража илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик (ёмғир, қор) бўлиши мумкин. Қор кўчиш хавфи бор. Шамол шарқдан 7–12 метр/секунд тезликда эсади. Ҳарорат кечаси 3 даража совуқ–2 даража илиқ атрофида, кундузи 5–10 даража илиқ бўлади.\n07:21 58 Ўзбекистон